amanoisuno/poetBack huggingface dataset:
贈三靈程道人 王安國 
三靈山下新安水，瀟灑人間畫不如。收得市朝忙日月，歸來田里老樵漁。君能知命忘機久，我愧於時觸事疏。從此卜鄰同笑傲，何須强著解嘲書。
和魏道輔雨中見示 王安國 
移病憛憛久雨中，鳴騶時聽六街東。忽吟佳客詩消暑，遠勝前人檄愈風。海運我殊慚斥鷃，陸沉君合伴翔鴻。更酬珠玉思談笑，裹飯何須厭屢空。
雨意 王安國 
柱礎霑濡雨意成，翩翩鳥雀隔簾鳴。侵尋爽氣來欹枕，想像滄波去濯纓。已識古今無得喪，祗須彼我不相迎。囅然一笑呼歸騎，聊更飛毫戲友生。
黄梅花 王安國 
庾嶺開時媚雪霜，梁園春色占中央。未容鶑過毛先類，已覺蜂歸蠟有香。弄月似浮金屑水，飄風如舞麴塵場。何人剩著栽培力，太液池邊想菊裳。
送李子儀知明州 王安國 
兒童劇戲甬東天，小別侵尋二十年。海岸樓臺青嶂外，人家簫鼓白鷗邊。哀容愁問州民事，勝槩欣逢太守賢。爲我剩題瀟灑句，遥聞鳳詔待詩仙。
送烏子山給事赴揚州 王安國 
都人供帳國門東，淮海兵符節制中。青瑣論思虛夜月，朱幡游衍值秋風。侯嗟誰在思張仲，民喜重臨得次公。內外忘懷能自適，何時談笑一樽同。
送德之提刑郎中赴廣西 王安國 
天扶開寶至熙寧，和氣薰蒸瘴癘停。五管閭閻如按堵，六朝仁聖喜祥刑。欲推恩澤求膚使，果見謀猷簡大庭。嗟我白頭甘抱槧，看君歸日上青冥。
送文淵使君郎中赴當塗 王安國 
看花金谷屢銜盃，先後歸時出處乖。朝日衣冠辭魏闕，春風旗鼓過秦淮。談間咸慶連雲屋，事外歡娛付水齋。回首未成東下計，可無書札寫離懷。
金山同正之吉甫會宿作寄城中二三子 王安國 
寺壓蒼厓勢欲傾，歡然西度爲誰興。雲隨草樹縈層岫，江浸樓臺點萬燈。坐久不知身寂寞，夢回猶覺氣軒騰。思君城郭塵埃滿，相逐尋閒亦未能。
西湖春日 王安國  西湖
爭得才如杜牧之，試來湖上輒題詩。春烟寺院敲茶鼓，夕照樓臺卓酒旗。濃吐雜芳薰巘崿，濕飛雙翠破漣漪。人間幸有蓑兼笠，且上漁舟作釣師。
中夏 王安國 
朝晡廣厦坐欹斜，稍覺炎天氣象加。紫玉簫攢湘竹笋，赤霜袍爛海榴花。悠悠物外身無事，擾擾人閒智有涯。五鼎一瓢何必問，且憑詩句度年華。
雨餘 王安國 
雨餘宮闕映秋旻，漠漠槐花水上新。夜有蝭蟧催節物，朝無沆瀣助精神。形如槁木聊依世，名若浮煙底徇人。莫笑長吟銷短景，故園回首隔參辰。
得雨 王安國 
青天赤日水如湯，車馬飛塵百尺長。望歲人人憂旱魃，舞雩旦旦待商羊。清衷凌物回天鑒，膏澤乘時助歲穰。自有股肱歌盛德，芻蕘誰敢僭揄揚。
次韵景文雪中見寄 王安國 
未能談笑破愁城，猶幸都無俗事攖。載酒何人過揚子，評詩今日得鍾嶸。杜門落漠塵埃隔，掃逕侵尋霰雪生。誰向梁園能授簡，看君文格出天成。
雪意 王安國 
雪意悠悠底未成，年華促促尚誰驚。浮雲稍助春來暗，薄日遲回午後明。靜見游塵侵蘚迹，忽聞落葉掃階聲。此時俯僂無酬酢，世諦吾心棄不爭。
憶梅花 王安國 
禁街人語絕諠譁，庭下微吟斗柄斜。萬里雲容今霰雪，一陽泉脈動萌芽。頓忘人世蓬心累，已任天年葆鬢加。早晚翩然青雀舫，滿江春色看梅花。
梅花 王安國 
醉筆題詩紫界牆，梅花零落撲衣裳。天香又雜杯中淥，春色還驚鬢上蒼。涉世何妨爲白璧，流年未必抵黄粱。一吟起我平生志，今古冥冥出處忘。
郊外 王安國 
野曠天寒氣象嘉，浮雲濃淡日初斜。澤中雨漲無鳴鶻，荷下波翻有怒蛙。簫鼓殘聲來帝闕，漁樵歸徑見人家。塵簪羞把黄花插，不耐飛蓬鬬鬢華。
宋匪躬太祝先輩示及劉貢父伯仲三人同年登第之詩因奉一篇 王安國 
六朝文物事當奇，閥閱如今舉世推。射策人爭看三虎，薦書吾早識孤羆。集英曉日臚傳後，瓊苑春風宴喜時。共羨絲綸歸世掌，還看驂隔鳳凰池。
同器之過金山奉寄兼呈潜道 王安國 
憶同支遁宿嶔崟，不負平生壯觀心。北固山隨三楚盡，中泠水入九江深。紛紛落月摇窗影，杳杳歸舟送梵音。東去何時來蠟屐，天邊爽氣夢相尋。
紀夢 王安國 
萬頃波濤木葉飛，笙簫宮殿號靈芝。揮毫不似人間世，長樂鐘聲夢覺時。
滕王閣感懷 王安國  滕王阁
滕王平昔好追遊，高閣依然枕碧流。勝地幾經興廢事，夕陽偏照古今愁。城中樹碧千家市，天際人歸一葉舟。極目烟波吟不盡，西山重疊亂雲浮。
讀魏世家 王安國 
亹亹談先王，古今誰有得。施爲雖緒餘，要在情不匿。嗟彼三代後，淪胥入戰國。翟璜聞一言，慙俛慙李克。論材稱權衡，輕重無物惑。吾心能如此，乃可任人責。
夏日獨居 王安國 
晰晰池沼鯈，綠萍隨下上。黳黳堂廡燕，白晝容俛仰。顧我亦晏如，環廬花藥長。無材助太平，得地幸閒曠。稍涉千古書，日覺神明王。乘閒盼物情，自適忘外奬。涵濡覆載仁，誰廢魚麗唱。黄塵洮隴戍，黑霧荆衡饟。奔波喝道邊，畢命營邊障。吾此獨何爲，飛潜樂能饗。何時聞解嚴，慰彼西南望。當使少陵翁，得見廉頗將。
堂上有遺羶 王安國 
堂上有遺羶，堂下無聚蟻。但知嗜欲求，不必風雨至。客方笑營營，貪得故無幾。安知萬類中，趨舍忘彼己。天乎顧人寰，等是一時戲。受形巨細分，阽危後先爾。浸淫蚍蜉生，穴柱從此始。莊生亦知言，信矣當棄智。
題吳長文得蘭亭康相墓顔魯公斷碑 王安國 
魯公之忠曠世無，吾愛斯人何必書。九原寥寥不可詰，筆法彷彿精神餘。况公於藝自天縱，一字宜用千金摹。想當揮灑笑談際，不復靳惜唯所須。山砠水險勇鑱刻，照耀楚越連秦吳。百年兵火變陵谷，萬里玉石埋榛蕪。時平好事搜遺蹟，窮極南北緣崎嶇。耳聞目見略已盡，疑有斷裂留樵漁。那知數尺翳塵土，洗滌近出都城居。松煤到紙覺飛動，氣象磊落超鍾虞。吳卿獲此喜驚坐，朝昏把翫過明珠。携來贈客客爲賦，爽邁遠並前賢驅。自云感激得妙理，學入勝處繇勤劬。余聞書史羸蟠礴，意匠不爲形骸拘。能將聲利瓦礫棄，點畫應手成璠璵。公遭亂世生死俱，見危授命真丈夫。俯仰兵刃猶簪裾，毫端妍醜骨睢盱。試懷局縮較精粗，體勢豈暇烟雲舒。區區技巧尚乃爾，欲鳴道德宜何如。嗟哉荒烟幾日月，豪俊忽徙臨庭除。由來始棄終見取，鑒裁誰敢欺錙銖。物微顯晦亦有待，人生通塞無巧愚。寄謝紛紛馳騖徒，真僞枉以好惡誣。
詩一首 王安國 
吳興太守美如何，太守從來惡祝鮀。生若不爲上柱國，死時猶合作閻羅。
滕王閣詩 王安國  滕王阁
地勢遠連徐孺亭，窮南有客兩曾經。簷前燕雀鳴相鬬，潭裏蛟龍困未醒。亂靄蒼茫侵樹色，驚濤浩蕩失天形。當時好景無同賞，對此悲歌孰爲聽。
詩一首 王安國 
三見齊王不一言，須知自古致君難。紛紛齊虜誇迂闊，口舌從來易得官。
忘言 王安國 
宋國旌孝子，東門毀以斃。楚王好細腰，後宮餒而殪。物情信可憐，徇外易生死。身存寵可誇，亡矣安所恃。吾今思彼哉，未足語釋利。擾擾智驚愚，卑卑學阿世。吹噓出虹蜺，頓挫入塵滓。愛憎雖人爲，榮辱乃天使。恩無斯須懷，怨已塞天地。百年呼吸中，毫髪誰豫己。適者默然窺，陰陽驅意氣。始終本何有，一息累萬世。由來適人適，宿昔多如此。喟余聊自欲，安得忘言士。
送聶剡縣兼呈沈越州 王安國 
剡溪清瀉映檀欒，天姥花飛載酒船。憶我少年來蠟屐，羨君今日去鳴弦。從容人樂漁樵外，瀟灑詩隨簿領邊。太守相逢應見問，爲言多病憶林泉。
送客至西陵作 王安國 
若耶溪畔醉秋風，獵獵船旗照水紅。後夜錢塘酒樓上，夢魂應繞浙江東。
題琵琶亭 王安國 
夜泊潯陽宿酒樓，琵琶亭畔荻花秋。雲沈鳥沒事已往，月白風清江自流。
句  其一 王安國 
檻外風吹前渡語，江邊影落萬山燈。半空月上方清澈，萬里潮來自沸騰。
句  其二 王安國 
孔明勿問襄陽龐。
句  其三 王安國 
因郎憔悴却羞郎。
句  其四 王安國 
誰使詩仙來鳳沼，俗傳賈客過鷄林。
句  其五 王安國 
傾家何計效。
句  其六 王安國 
風暄翠幕春沽酒，露濕筠籠夜賣花。
句  其七 王安國 
當時徐氏擅筆墨，夜圍夢墮空中簁。
句  其八 王安國 
山月入松金破碎。
句  其九 王安國 
方竹同吾操，端然直物間。
句  其一○ 王安國 
江田百頃春風種，山果千株夜雨涵。
句  其一一 王安國 
半夜樓臺浮海口，萬家簫鼓遞江風。
句  其一二 王安國 
平地風烟飛白鳥，半山雲木卷蒼藤。
句  其一三 王安國 
海鵬未擊三千里，天馬須歸十二閑。
句  其一四 王安國 
宮殿影摇河漢外，江湖夢斷鼓鐘邊。
句  其一五 王安國 
北海知天諭牛馬，東方傲俗任龍蛇。
句  其一六 王安國 
九月清霜送陶令，千年白日見滕公。
句  其一七 王安國 
人得交遊是風月，天開圖畫即江山。
句  其一八 王安國 
山圍燕作畫圖出，水作夜窗風雨來。
句  其一九 王安國 
坐嘯月華青嶂外，徐吟帆起白雲邊。
海棠 李定 
青帝行春信自專，精心知向海棠偏。不霑工部風騷力，猶占句芒造化權。倚檻半開紅朵密，遶池初應翠枝連。誰人與拔栽瓊苑，看與花王鬬後先。
和石揚休海棠 李定 
輕紅如杏素遮梨，直似佳人照碧池。已是化工教艷絕，莫嫌青帝與開遲。烟滋綽約明雙臉，雨借夭饒入四脂。西蜀有名須得地，瓊林高壓百花奇。
垂虹亭 李定 
一夢江湖三十年，青山隠隠水漫漫。當時把酒誰人在，回首重來獨倚闌。
琴溪 李定 
芳草茸茸襯馬蹄，兩陪憲節過琴溪。東風又屬梨花月，膏雨新調燕子泥。郵舍亭空蒼蘚合，釣臺人去暮雲棲。此行不憚驅馳遠，千里江山入品題。
謁贛上東江祠祈雨有作 孔宗翰 
東江禱雨真靈迹，香火未收簷溜滴。城中到此夜五更，渡口歸時水三尺。高田溜滿入低田，萬耦齊耕破曉烟。但願吾民得飽飯，年年歲歲是豐年。
題壁 孔宗翰 
屈指從來十七年，交親零落一潸然。嬋娟再見中秋月，依舊清輝照客眠。
和吳中復遊海雲寺 楊希元 
三春行樂盛刀州，况是春光欲盡頭。使節在郊觀似堵，香輪爭道去如流。正逢鈴閣多閒日，肯對花時負勝遊。會得公心惜歡意，欲歸猶自儘遲留。
雜詩呈逢原 孫覺 
鴻雁最知時，未逃羅與網。不能忘稻粱，千里安得往。鳴蜩腹空虛，見喙因其響。丹鳳穴九霄，虞人常夢想。
因覽蓬萊觀雪唱和謹成二首  其一 孫覺 
重湖複嶺去連延，氛靄消沈雪後天。縹緲三山浮海上，參差群玉露峰巔。使君宴集仍侵曉，遷客登臨欲判年。灑落塵懷對清絕，向來身世兩翛然。
因覽蓬萊觀雪唱和謹成二首  其二 孫覺 
蓬萊高閣與天同，雪過欄干萬里空。湖海乍驚銀漢落，乾坤都在玉壺中。扁舟漾漾思乘月，病骨飄飄欲御風。輒莫畫圖傳北闕，承明人更出江東。
題召伯斗野亭 孫覺 
淮海無林邱，曠澤千里平。一渠閑防潴，物色故不清。老僧喜穿築，北戶延朱甍。簷楯斗杓落，簾幃河漢傾。平湖杳無涯，湛湛春波生。結纜嗟已晚，不見芙蓉城。尚想紫芡盤，明珠出新烹。平生有微尚，一舟聊寄行。遇勝輒偃蹇，霜鬚刷澄明。可待齒牙豁，歸歟謝浮榮。
初至湯泉 孫覺 
川谷閟深阻，天時正莽蒼。聊同不速客，來浴自然湯。茂宰藹休政，道人棲凈坊。怳如登十地，熱惱頓清凉。
過六合水亭懷裴博士 孫覺 
昔同裴博士，酌酒俯庭柯。晚岫潭潭碧，風池瑟瑟波。蒼崖遺老沒，白首故人過。轉眄成陳迹，勞生可奈何。
題閻求仁虛樂亭 孫覺 
禪房幽構徑彎環，噪鵲鳴鳩盡日閑。隠几冥濛超物表，畫圖彷彿見林間。褰簾雲吐池中月，岸幘天橫竹外山。秋興已闌成麗句，板輿時此慰慈顔。
次韵秦少游 孫覺 
青髮從遊各白袍，老來邂逅更陶陶。尺書繼月傳雙鯉，相見何時詠百勞。諫草十年聊閣筆，坐棠三郡不更刀。靈崖濼水堪行樂，時事紛紛劇蝟毛。
客有傳朝議欲以子瞻使高麗大臣有惜其去者白罷之作詩以紀其事 孫覺 
文章異域有知音，鴨綠差池一醉吟。穎士聲名動倭國，樂天辭筆過雞林。節髦零落氈吞雪，辯舌縱橫印佩金。奉使風流家世事，幾隨浪拍海東岑。
顯之禪老許以草庵見處作詩以約之 孫覺 
汨汨塵勞不自堪，駝裘鞭馬度晴嵐。洞天窅窕清都邃，神水歊蒸翠釜涵。列岫過霜仍晻曖，雙松迎臘正驂驔。此心久已蒙師指，更許山中爲結庵。
遊龍洞 孫覺 
側徑縈紆入杳冥，神鑱鬼鑿路巖扃。天懸乳石嬰華蓋，壁隠莓苔矗翠屏。九道寒江雲外白，一池陽井雪中青。還同康樂登臨海，可共羊何筆不停。
介亭 孫覺 
真人昔未起，奔鹿駭四方。連延天目山，兩乳百里長。有地跨江海，無種生侯王。中宵燎穹旻，列石表壇場。朱旗大梁野，英氣吞八荒。寥寥百年後，故物亦已亡。所餘彼巉巖，峰巔屹相望。主人承明老，星斗工文章。築亭紫霄上，坐客蒼株旁。攀雲弄明月，曉星生扶桑。禹山隔波濤，簡書永埋藏。願逢希夷使，水土還故常。
題范公堂 孫覺 
蕭蕭獄曹掾，有堂名范公。歲月益已久，父老傳清風。維時狴牢下，枉直情畢通。太守異趣舍，挺然不回從。事事爭救之，粉屏記其終。殆公三年歸，字滿無所容。官小俸祿薄，家居率窮空。賣馬以自給，徒行氣彌充。後公在朝廷，搢紳伏其忠。三黜坐正諫，流離成老翁。我欲繪公像，置祠獄官中。公名塞天壤，文字未易工。不若揭以榜，因之曉愚蒙。後來仰高山，相與傳無窮。
登集僊臺 孫覺 
海風吹清秋，林葉颯已落。山巔出高臺，隠隠在寥廓。賓從果幽期，層軒瞰郊郭。鳴騶應崖谷，籃輿轉林薄。茲地已荒凉，茲人故冥寞。文識都未磨，山川恍如昨。畫屏見群峰，濃淡正參錯。烟雲下卷舒，欻若搴翠幕。蓮開碧扶疏，眉修清綽約。長松不知年，拔起立旁礴。群龍上空虛，奮怒爭拏攫。叢篁與延蔓，斤斧聊疏削。深或翳蟲蛇，暮唯栖鳥雀。兩楠最瀟灑，前軒宜所託。枝幹晚青青，幾冒風霜惡。更憐山下人，偏得山中樂。種田灌山谿，却老斸山藥。榮辱祇偶然，人生似蒲博。蹉跎繆軒冕，志尚本丘壑。欲學山前翁，收身及耕鑿。
寄黄山故人 孫覺 
鬢毛黑漆面如丹，曾待親輿作長官。天祿讎書身長大，江都入夢涕漣瀾。窗中山色經秋瘦，枕底溪聲入夜寒。三十六峰應好在，何年更得上樓看。
句  其一 孫覺 
千里暮山橫紫翠，一鈎新月破黄昏。
句  其二 孫覺 
兒童竊食不知禁，格磔山禽滿院飛。
存目 孫覺 
詩題：寄墨首句：徂徠無老松。
和孔司封題蓬萊閣 顧臨 
萬壑千巖滿數楹，當中秦望翠開屏。朝遊簫吹聞仙樂，夜散燈光墮列星。聊寄蘧廬消白日，何須扁舸到滄溟。飄然賦此得真意，直欲乘空御鶴翎。
送程給事知越州 顧臨 
飄飄清骨倦黄扉，想見蓬萊出一麾。流壑秀巖饒勝賞，過家上塚喜頻歸。如淮公釀年來富，鬬虎巨螯秋正肥。張翰思鱸方鼓頷，都門將別欲東飛。
題靜照堂 顧臨 
踏暑夏日長，履霜冬日短。乞詩賁新堂，經年不辭緩。虛室莓苔青，客衣塵土滿。自矜非俗求，容色長衎衎。盈篋寶珠璣，東歸春正暖。靜照名已傳，主人宜亦反。
駕幸太學 顧臨 
五紀寥寥舊典章，一朝清蹕下膠庠。旗常日月隨天轉，文武衣冠列宿行。拜老徒煩嗟漢室，談經戒逸慕周王。已叨法從陪臨幸，賡詠虞廷喜載颺。
句 顧臨 
雨中林學士，柏下顧將軍。
送程給事知越州 趙君錫 
鸞臺給事領東藩，畫鼓朱旗下浚川。夕拜暫辭青瑣闥，晝行爭看錦衣船。高才治郡廷中服，秀句驚人海內傳。越國湖山應動色，烟嵐迎馬待新篇。
紀恩寵送太師潞公西歸  其一 趙君錫 
樂人都用教坊家，席上羣公換口誇。內裏宣來蕉葉盞，御前賜出縷金花。
紀恩寵送太師潞公西歸  其二 趙君錫 
坐上纔初佳句傳，中官寫得便聞天。聖人含笑搜尋了，依韵當時賜和篇。
紀恩寵送太師潞公西歸  其三 趙君錫 
西苑重排餞會時，新篇御製降彤墀。明朝上巳無公事，赴宴臣僚總進詩。
送程給事知越州 王說 
曉色光華去玉京，畫船新指會稽行。地嚴瑣闥通班貴，道出吳門過里榮。亭惹春雲蘭渚靜，波涵秋月鑑湖清。吏師詩匠高當世，卧鎮何妨詠太平。
廣勝寺 王說 
山亭十里見纖微，暫出紅塵已息機。次第一行寒雁去，淺深千片亂霞飛。青山不斷何年有，流水無窮底處歸。自古興亡安足問，世間人事轉頭非。
忠烈詩 徐積 
在昔皇祐，蠻黨交構。聚爲伏梟，起爲攫獸。出人不意，其鋒甚銳。州無敵兵，城無守備。所在奔亡，賊勢益張。橫身扞蔽，爰有晉康。羸兵數百，摧堅沮敵。殊死血戰，氣吞逆賊。按劍一呼，眥裂吻拆。凶焰方熾，公方虎視。人方憂死，飽食鼾睡。勇如項籍，哀歌惻惻，爲虞姬泣。康州不然，忘其妻息。猛如敖曹，强梁粗豪，伏藏於橋。康州不然，坐叱凶妖。李陵壯夫，終降匈奴，老母何辜。顔魯雖賢，所守不堅，大節不全。奇哉康州，其勇絕類。以義配勇，其本在內。不動如山，不傾如地。何物可摇，何兵可制。如令不死，社稷所恃。如令復生，可備宿衛。佩刀驂乘，勢戟殿陛。用之朝廷，朝廷之綱。使當一面，勝於金湯。無疆無界，人迹鬼方。知有斯人，中國之光。若斯人者，决不徇利。肝膽可瀝，頭璧可碎。生乎由是，死乎由是。生亦可貴，死亦可貴。死而有子，時方三歲。死中得活，此乃天意。使世其家，世爲忠義。子子孫孫，永不失墜。我爲此詩，激勵萬世。
和楊掾月蝕篇 徐積 
元豐之元歲戊午，斗柄斜指西南維。月行赤道日南陸，營丘分野星虛危。昨夕既望復今夕，盛若不損盈不虧。安知變起在頃刻，突如有物侵其肌。其始色變甚蒼黄，須臾赤黑相合離。良久烟焰極薰燎，一團白玉燒爲灰。黄琮蒼璧不可辨，枯株死兔將安歸。孰烏其吻吞巨皿，孰丹其汗流墨池。如食非食始爲薄，有物無物不可知。蝦蟆何物敢張口，麒麟何故敢爭鬬。是何星曜敢侵犯，自是其形不可久。君不見對月數眉毛，須臾引臂不見手。嗟吁天上之神物，乃有如此事。所蔽至甚不可解，凶而家室亡而身。不然借使幸而免，後世譏笑遭惡名。君不見漢朝賈生文有餘，其心大勇其才疏。當時如必用其術，紛紛不免危其軀。鼂錯堂堂蔽於刻，公孫規規蔽於諛。谷永之才蔽權勢，有若鷹犬供指呼。霍光雖賢亦有蔽，何不早去顯與馮子都。劉歆致位爲國師，豈若揚雄久以爲大夫。蔽於太高李膺輩，蔽於已甚陳蕃徒。竇武不斷蔽可痛，柬之不忍蔽可吁。王允所蔽在無權，荀彧所蔽不早圖。蕭瑀之蔽入於佞，王衍之蔽失之虛。牛李雖奇蔽朋黨，機雲雖俊蔽附趨。王導蔽怨殺周顗，遂良蔽誣殺劉洎。崔浩蔽强殺其身，所蔽若此甚可畏。我愛安世真朴忠，匿名遠世歸至公。有私見求堅不許，以私求謝絕不通。諸葛武侯爲將相，心迹皎然無所枉。有罪至親而必誅，有功雖讎而必賞。謝安知婿王國寶，不以身蔽能辨早。人心自是說而服，不顧四肢與肝腦。苻堅之師號百萬，一戰而北若摧槁。我吟此篇不足錄，却憶唐衢忠義哭。古人今人何擇焉，大抵人心蔽多慾。月之所蔽惟須臾，須臾蔽去明如初。人之所蔽何太甚，至於終身不悟不可除。月乎月乎，明哉明哉。善去其蔽，何速之如。君子法之，所以改過。賢者法之，所以知非。勇决之徒，所以奮發。感慨之徒，所以噓欷。我雖老且病，齪齪無所爲。猶能對月吟歌詩，安得慷慨之士如桓伊，把笛爲予吹。
大河上天章公顧子敦 徐積 
萬物皆有性，順其性爲大。順之則無變，反之則有害。禹之治河也，浚川而掘地。水行乎地中，其性安而遂。因地爲之防，猶恐不足制。故附之山足，使循山而行。山不可必得，或原阜丘陵。水行乎兩間，既固而既寧。及將近下流，山遠而地平。渠裂爲二道，河分爲九形。雖暴不得怒，雖盛不得盈。所以順而制，歸之於滄溟。後代蒙其業，歷世六七十。凡千有餘年，而無所决溢。國君與世主，豈皆盡有德。蓋繇河未徙，一皆循禹迹。河道既一徙，下涉乎戰國。水行平地上，迺堤防堙塞。其時兩堤間，實容五十里。水既有游息，堤無所嚙毀。後世迫而壞，河役始煩促。伐盡魏國薪，下盡淇園竹。羣官皆負薪，天子自臨督。其牲用白馬，其璧用白玉。歌辭劇辛酸，姑不至號哭。瓠子口雖塞，宣房宮雖築。其後復北决，分爲屯氏河。遂不復堤塞，塞亦無如何。兩河既分流，害少而利多。久之屯氏絕，遂獨任一渠。凡再决再塞，用延世之徒。有天時人事，可圖不可圖。有幸與不幸，數說不可誣。其後復大决，大壞其田廬。灌三十一縣，言事者紛如。將欲塞之耶，凡役百萬夫。費累百巨萬，亦未知何如。如此是重困，是重民歎吁。言事者不已，亦不復塞諸。李尋解光輩，其言不至迂。遂任水所之，渠道自割除。當時募水工，無一人應書。學雖有專攻，術亦有窮歟。諸所說河者，桓譚實主之。但聚而爲書，實無以處之。班孟堅作志，亦無所出取。事有甚難者，雖知無所補。今之爲河堤，與漢無甚殊。遠者無數里，近無百步餘。兩堤束其勢，如縛吞舟魚。適足激其怒，使之逃囚拘。又水性隠伏，有容而必居。浸淫而灌注，日往而月徂。埽材有腐敗，土壤有浮虛。水進而不止，正如人病軀。病已在骨髓，醫方治皮膚。下不漏足脛，上突爲背疽。或水如雷聲，或埽如人喘。或决如山傾，或去如席卷。如蛟龍引陣，如虎豹逃圈。如地戶開闢，如誰何生變。如神物主之，不可得而辨。嗟乎有如此，堤防豈能禁。蓋緣平地上，失水之本性。而又無二渠，分九河所任。以九合爲一，所以如此甚。今之爲邑居，多在古堤內。以諸埽準之，高於屋數倍。以水面準之，亦高數尺外。諸埽正如城，而土有輕脆。民正如魚鼈，處破湟畎澮。被溺者常事，不溺者幸大。又河水重濁，澱淤日以積。又夏秋霖雨，諸水湊以入。故有必决勢，不决者蓋鮮。或决彼决此，或决近决遠。或决不可塞，或塞而復决。或决於旦暮，或决於歲月。或新埽苟完，或舊埽潰裂。譬如千萬鈞，用一繩持挈。必有時而敗，必有處而絕。而自决大吳，凡害幾郡縣。河既北浸邊，諸塘皆受患。亡胡與逸馬，熟爲之隔限。今雖甚盛時，亦防不虞變。所以議論者，復故道爲便。故道雖已高，可復亦可爲。但恐既復後，其變不可知。我兵學雖陋，公兵學雖奇。我說兵之難，公亦莫我違。河事異於兵，其難堪噓欷。智有不可及，力有不可施。汲黯非不偉，所塞輒復隳。王遵無奈何，誓死而執圭。若與唐衢說，號哭垂涕洟。未說穿故道，未說治故堤。且說塞河口，所費不可推。諸所調發者，委積與山齊。卷埽者如雲，進埽者如飛。下埽名入川，其勢憂流移。上埽名爭高，少動即勢危。萬人梯急赴，兩大鼓急椎。作號聲號令，用轉光指麾。其救護危急，爭須臾毫釐。又聞被災郡，數路方薦饑。官私無畜聚，民力俱困疲。朝廷謀已勞，兩宮食不怡。生民仰首望，使者忘寢饑。爲之柰何乎，勿計速與遲。事雖有堅定，議論在所持。如一身數疾，必以先後醫。假如移所費，用以業貧民。償其所亡失，救其所苦辛。或貸其田租，或享其終身。獨孤有常餼，使同室相親。露屍與暴骸，收斂歸諸墳。精選强明吏，處之使平均。鄉官與胥徒，欺者以重論。如此庶幾乎，可無愁怨人。下酬更生望，上慰再造仁。然而論議者，至今猶紛紛。或復其故道，或因其自然。公如决於一，勿使衆議牽。在己者有義，在命者以天。而况行職分，而况本誠忱。聖朝無不察，知子之赤心。嗟余何爲者，草莽且賤微。與公本無素，一見即弗遺。以伯兄處我，以古人相期。小設猶致說，大事寧無辭。年且六十一，未作溝中屍。常恐公禮義，如投諸汙泥。豈欲爲迂闊，不得已爲詩。瀝吾之肝膽，但恐同兒嬉。又恐誤公事，公千萬慎思。如將從近功，即深圖便宜。如必謀久利，唯古人是希。是詢而是度，是訪而是咨。或博物君子，或宿儒老師。或濱河野叟，或市井年耆。或愚直夫婦，所言無蔽欺。或老胥退兵，耳聞而目窺。或世爲水學，可與講是非。或博募水工，按地形高卑。從便道穿渠，稍引河勢披。海既爲大壑，汴既分一支。如關竅疏通，臟腑病可治。此說如何哉，但恐出於狂。如何完障塞，如何復諸塘。觀變而待時，亦恐謀不臧。爲復有說者，且須嚴邊防。如魏尚守邊，見稱於馮唐。如祭彤久任，使匈奴伏藏。以車制衝突，如衛青武剛。多置强弩手，如李廣大黄。選募如馬隆，練卒如高王。如漢置奔命，使我軍勢張。短兵斫馬脛，衝車亂其行。賞不以首級，所以嚴部分。大陷刀如牆，可以堅吾陣。羊叔子以德，郭子儀以信。光弼戰河陽，揮旗令直進。其時諸軍勢，如决水千仞。楊素不用車，可汗下馬拜。僅以其身免，號哭而大敗。將帥在方略，勝却百萬兵。安邊在良將，勝却築長城。願子治水功，有以酬明時。便領鐵林兵，盡衣犀牛皮。連營環繡帽，大纛隨牙旗。分金賜勇敢，藏書付偏裨。先聲義信遠，下令霜風馳。出塞有豐草，近關無馬蹄。穹廬大漠外，別部黑山西。伐謀爲上策，何用長纓羈。本朝正明盛，以德服外夷。使來不受獻，南越回山梯。西閉玉門關，東却高句麗。四夷無一事，各安巢穴棲。名將更無功，優詔勒鼎彝。師旋作鼓吹，軍容除虎貔。銀璫致郊勞，翰林嚴鏁扉。除書紙用麻，省吏身著緋。公方有所念，山足江之湄。無心入黄閣，有表辭赤墀。乞得老來身，浩歌還會稽。白雲與綠波，無所不可之。春風桃花塢，秋色黄菊籬。茶籃與酒榼，壺矢兼琴棋。烹雞炊黍飯，可倩龐公妻。豈無會稽老，雪夜同泛溪。亦有二三子，棹歌相追隨。散盡橐中金，留得身上衣。有宅是官借，無田可扶犁。閑吟題寺觀，長嘯入雲霓。公得我詩後，一夢須先歸。
李太白雜言 徐積 
噫嘻欷奇哉，自開闢以來，不知幾千萬餘年。至於開元間，忽生李詩仙。是時五星中，一星不在天。不知何物爲形容，何物爲心胸。何物爲五臟，何物爲喉嚨，開口動舌生雲風。當時大醉騎遊龍，開口向天吞玉虹。玉虹不死蟠胸中，然後吐出光焰萬丈凌虛空。蓋自有詩人以來，我未嘗見大澤深山。雪霜冰霰，晨霞夕霏。萬化千變，雷轟電掣。花葩玉潔，青天白雲，秋江曉月。有如此之人，有如此之詩。屈生何悴，宋玉何悲。賈生何戚，相如何疲。人生胡用自縲絏，當須犖犖不可羈。乃知公是真英物，萬疊秋山聳清骨。當時杜甫亦能詩，恰如老驥追霜鶻。戴烏紗，著宮錦，不是高歌即酣飲。飲時獨對月明中，醉來還抱清風寢。嗟君逸氣何飄飄，枉教謫下青雲霄。大抵人生有用有不用，豈可戚戚反效兒女曹。採蟠桃於海上，尋紫芝於山腰。吞漢武之金莖沆瀣，吹弄玉之秦樓鳳簫。
送程守 徐積 
蜀之有眉，有山有江。江大而浚，山形甚龐。是生程公，爲國重器。可處大任，可决大事。凡有措置，凡有施設。堅不可摇，牢不可拔。所以蜀人，號爲鐵塔。維公有子，爲山陽守。所性所養，質直真厚。維其質直，不浮不苟。不生巧心，不爲利口。維其真厚，不矯不激。體無邪氣，面無邪色。視其氣貌，察其動靜。可知所養，可知所性。可知其德，可知其政。質直真厚，故不生事。不爲小數，不任小智。以恕輔法，因法行恕。不煩不苛，不暴不怒。遂使斯民，如行大路。無險可虞，無傷可慮。肌膚以完，手足可措。姦凶以衰，盜賊亦沮。父母妻子，邑居田廬。各安其故，各保其居。爲政如此，民是以和。是以可慕，是以可歌。不能歌者，太守之量。可歌可傳，可法可尚。可以容衆，可以任重。無適不可，惟上所用。
送李端叔 徐積 
有人頗似長沙傅，得官亦望長沙去。去時好賦楚江謠，還使風騷滿江路。便須酌酒弔三閭，正是忠魂冤憤處。縣令如今未去時，蘭亭故事猶可爲。莫惜千筒萬筒往，諸君方壯我已疲。登科學究文章豪，數奇老將詩能高。長沙縣令號才吏，方將睥睨謝與曹。凉風即是八九月，紅萸黄菊花將發。正是詩家得意時，莫學古人悲莫節。東南美者有吳姬，紅襦繡袂無所施。把酒一卮輕皓腕，得詩一句勝蛾眉。山夫野叟只如此，諸君達者應相嗤。有酒且慢飲，有歌且慢謳。共君說懷抱，未語先搔頭。良久欲說說不得，胸中有物如山丘。君不聞東家女子花見羞，十六未嫁便悲憂。牆頭樓上到日晚，馬驟車奔如水流。西家亦有閨中女，月璧龍珠求未許。有心自比蟠桃花，無言竊笑陽臺雨。謝鯤便是妾家鄰，敗唇折齒猶相語。何况五陵輕俠兒，拋金擲玉教人非。一夫奔處千夫馳，不論榮辱與刺譏。羶中之蟻醯中雞，攫金逐獸兩眼迷。主人下馬客已齊，拜起俯仰容正卑。有如六月賣蒲葵，唯恐不售霜風凄。言至於此良可悲，所以慷慨見於詩。誰能起舞誰能歌，甕中有物如秋波。古來多少無奈何，要須一醉都銷磨。茫茫人間歧路多，不如海水通天河。
上趙少師 徐積 
義高德厚賢在躬，進榮退美光初終。越有神明相元功，疾憂之外康寧中。乃眷乃顧爰徂東，徒御雖寡人望雄。其高可仰厚可宗，茲行允美江淮風。父老相呼告兒童，三朝無事繄厥忠。公謀公惠世所蒙，肆安於賈田安農。溫衣蔽體食飽胸，小攘大竊消姦凶。州牢縣獄囚多空，歡心和氣成年豐。汝曹雖騃念所從，汝心汝貌加愛恭。薪蒸勿采米勿舂，亟歌屢舞馳省公。有人昔與公車逢，汝陰潁尾洛與嵩。山有迹兮水有蹤，水之鶴兮山之松。一朝賜號逍遥翁，馬資僕費官與供。汝曹努力吾老癃，公若再來勤築宮。
俊老行送林次中赴都司 徐積 
熙寧察院一開口，誰人膽落御史手。其時面堅黑髭鬚，力欲回天氣衝斗。一從蹭蹬作外官，所居不苟心迹安。剛不可回堅不變，頭如霜雪心如丹。所以論者悅而服，所養有義其質端。東西南北二十載，一朝有敕却召還。皂囊封上曉班肅，繡衣步入秋霜寒。義有所徇乞得身，白日降下天上人。黄金龍節青囊印，赤帷熊乘朱斑輪。以其餘才修職分，以其餘力娛精神。望淮樓上對秋色，玉女花前泣晚春。時時共帳過南郭，來就陶潜漉酒巾。與人論事不必合，直無所苟氣色真。持此以往無不可，古人所以爲正臣。淮南一路事如草，嘉苗惡莠俱分了。中心皎皎如斯乎，外計區區何足道。兩宮日月方齊明，羣公戮力營太平。公議急須招俊老，清風先已過南京。
魯恭王祠 徐積 
帝子非無賢，孰有恭王者。脫身辭漢儲，一芥視天下。勇故不失義，智故不失幾。身既脫諸險，德亦潜其輝。羣姦非無目，渾渾無罅窺。陰謀不得奮，佞舌不得施。以此終其身，萬世不可非。初王受漢封，奉詔實都魯。如何千載後，廟貌在東楚。豈非王之賜，生嘗及茲土。所以淮上人，世世作神宇。然而鬼神道，不可接形聲。所感唯以德，所通唯以誠。去年冬不雪，江淮非一城。人心誰無戚，蔡守最不寧。守乃款王祠，俯伏祈於廷。其日臘且盡，其夕大雪零。前驅方入郭，後乘猶在坰。田者歡於野，途者歡於行。如饑哺斯食，如疾醫斯平。驕陽遁無迹，和氣來有形。因知王之心，雖歿不變更。好誠而樂義，凜凜如平生。一禱輒已應，爲賜良不輕。侯拜神之貺，民歌侯之明。
莫飲吳江水寄陳瑩中 徐積 
莫飲吳江水，胸中恐有波濤起。莫食湘江魚，令人冤憤成悲呼。湘江之竹可爲箭，吳江之水好淬劍。箭射讒夫心，劍斫讒夫面。讒夫心雖破，胸中膽猶大。讒夫面雖破，口中舌猶在。生能人爲患，死能爲鬼害。患兮害兮將奈何，兩卮薄酒一長歌。灑向風烟付水波，遣弔胥山共汨羅。
瓊花歌 徐積 
春皇自厭花多紅，欲得花顔如玉容。春皇青女深相得，先教斂與秋霜色。乃有雪月供光，星榆獻白，艑量銀漢琉璃濕。人閒美玉搗作灰，荆山崑山鬼神泣。天上有人名玉女，投壺之外能爲素。姑射神人解種花，先須此物爲根芽。天罅地竅掬精粹，蟾身驪頷偷光華。其時正是天地交，二氣上下陰陽調。此花孕育得其正，其閒邪氣無纖毫。所以其色爲正色，出乎其類拔乎萃。一如君子有諸內，粹然其色見於外。三月將盡四月前，百花開盡春蕭然。揚州日暖花開未，春香不動花房閉。仙掌秋高玉露濃，蛟人泣下珠璣碎。黄鸝本是花中客，啼盡好聲求不得。春皇費盡養花心，春風使盡開花力。春歸鶑去花始開，誰人放出深閨來。唐家天子太平時，太真浴罷華清池。紅裳繡袂厭君眼，更作地仙披羽衣。麻姑睡起蓬萊島，風吹玉面秋天曉。洛川女子能長生，水中肌骨成瑶瓊。褒姒不見諸侯兵，盡日不笑如無情。宋玉移家安在哉，東鄰不畫臙脂腮。卓文君去成都速，錦衣金翠慵裝束。吹簫客貌果何如，見說其人名弄玉。若比此花俱不足，淫妖怪艷文之累。一如婦人有賢德，不爲邪色辭正色。孀居之女能自持，終身唯著大練衣。又如正色立朝者，不以柔媚爲奸欺。以此論之乃可重，人之不正將胡爲。論德乃是花之傑，論色乃是花之絕。洛陽花名古云好，看花須向揚州道。君不見去年花下吹黑風，霹靂閃電搜玉龍。此時半夜花光中，不覺屈曲蟠長虹。又不聞天上琳琅樹，種在煙霞最深處。白雲枝葉白玉英，此花莫是琳琅精。此花愛圓不愛缺，一樹花開似明月。襄王半夜指爲雲，謝女黄昏吟作雪。杏花俗艷梨花粗，柳花細碎梅花疏。桃花不正其容冶，牡丹不謹其體舒。如此之類無足奇，此花之外更有誰。世非紅紫不入眼，此花何用求人知。詩人自與花相期，長告年年乞一枝。
姚黄 徐積 
黄河南畔伊川北，姚家宅是真花窟。古來多少豪奢兒，埋却千鶑萬鶑骨。中央精粹得之多，西方秀氣來相和。天與明光常借日，水宮暗脈正通河。春風如酒半酣時，誰教穀雨報花期。司馬坂前嬌半啟，洛陽城內人俱知。姚家門巷車馬填，牆頭牆下人差肩。花上紅綃都蔽日，花傍翠幕恰如烟。玉面兒來爭供帳，錦袍郎去鬬拋錢。無人不說姚花好，費却春功亦不少。日長風暖綠梢低，坐上金仙困將倒。麴塵餠劑和香檀，何以貯之承露槃。爛錦脫來嫌太艷，鮮衣染就欲驂鸞。君看此花肌肉豐，一尺餘高千萬重。粧面深藏青步障，寶冠斜墮碧霞叢。步摇好稱釵鳳凰，玉鐶犀佩珠鳴璫。帝女何緣心好道，阿嬌安用金爲房。紺窠累棲舒雁雛，沈烟噴出狻猊爐。一種養成餘意態，千花瘦盡春肌膚。峨峨一器欹且傾，覆杯難辨鍾與觥。染以鮫綃求正色，叩之玉挺希宮聲。魏家紅共牛家碧，迭霸花中聳高格。如今俛首甘下風，九十種中爲第一。此花莫似武昭儀，出得宮來不畫眉。情貌欲爲狐媚態，衣裳却是比丘尼。楊妃本是傾國身，脫却紅襦號太真。河水欲濡頭上髻，馬嵬猶著舊時裙。物色一定猶可疑，人心多變宜難知。容易莫評真與欺，貌或如是心或非。君不見老莊有深意，萬物之中最防僞。
大松 徐積 
東海有物天下雄，萬靈戮力生奇松。天精地粹萃其下，滄溟百道來相通。一根直去穿九泉，一根斜插鯨魚淵。遠者壓折巨鼇背，近者倒纏山根偏。小枝可就千鈞弓，大枝可挂萬斛鍾。唯有老幹苦難狀，呂光營外堆玄龍。身披北帝雄犀甲，虎賁連臂圍不匝。無計都將大地遮，有心盡把浮雲刷。樛枝入地旋復上，怪怪奇奇非一狀。谷陵相變任古今，土木兩行專王相。列幟空遺渭川壘，犒師留得楊隋帳。玄駒來撼亭亭蓋，淥魚飛入蒼蒼浪。最是半霄風雨聲，山妖走盡川魅驚。十萬爭揮鐵槊騎，百千齊闞黑旗兵。有時海面波濤小，一部仙韶下蓬島。殘聲逐水散鳴琴，遺響穿雲聚啼鳥。混沌死來凡幾朝，清氣濁氣痕未消。獨葉聳來新蓋鳳，雙柯合處舊藏蛟。其本既異其事殊，德若有容材有餘。大鵬斥鷃皆可居，相忘有似江湖魚。美哉此木真不凡，能以智免斧斤閒。過盡工師無所用，莊周應作不材看。大松大松如此奇，方輿圓蓋不可知。陰陽山海氣合離，不然神物相護持。
芰荷歌 徐積 
孔雀團花翡翠鈿，青皇拋盡買花錢。淥魚飛膽大如拳，琉璃瓦墜紫微天。湘妃曲譜誰可傳，彩毫不動斜卷牋。我家食客常三千，盃槃一樣青瑶圓。麻姑下來尋水仙，不見波瀾只見烟。昨夜秋風吹洞房，起來先著碧霞裳。半含笑面齊鬬粧，家家院落紺爲牆。不道採花人在傍，貪看飛來白紵郎。亦有美人貞且良，獨在碧綃幃下藏。
雙樹海棠  其一 徐積 
獨樹已難有，雙株豈易培。東風三月後，濃艷一時開。種是鴛鴦骨，根非玳瑁胎。英英萬千數，滴滴四三枚。恐淡添猩血，矜香棄麝煤。鮫綃翡翠眼，寶鈿珊瑚杯。絳節朝真去，丹砂駐貌迴。童粧兩株色，花格一仙才。自得驂鸞侶，何煩跨鳳臺。明珠留漢水，碧洞寄天台。對舉霓裳步，高鋪繡被堆。超如御烟霧，勢欲擺塵埃。冶艷皆泥滓，卑枝亦草萊。好臨湘水照，莫近宋家栽。漢殿昭陽寵，唐家學士才。浴終蘭液濺，帖就茜羅裁。惜粉輕勻面，偷霞試點顋。急窺鸞鑑了，齊報玉人來。不是沾紅雪，仍非汙落梅。啼痕纔彷彿，佇立各徘徊。真態有如此，深情安在哉。歌闌都不語，舞困可堪推。淡若疑相犯，烘然笑自媒。畫眉郎忽誤，挾彈客應猜。灑絳誰先戲，揮朱亦共陪。差肩奉青帝，聯袂踏蒼苔。好被金錢擲，宜兼玉箸催。羅巾如可試，瑶枕謾爲灰。供帳朝還暮，買春瓊與瑰。一枝懷舊物，百醮費新醅。目斷秦山遠，心分荆渚隈。柔姿誰是偶，溫德汝爲魁。綽綽閨房秀，匆匆風雨摧。離歌連理曲，送酒合歡盃。墜臉殷金谷，冤情怨馬嵬。烟波水東去，歧路日西頹。遺恨傳芳草，餘陰伴綠槐。香魂如未散，相弔復相哀。
雙樹海棠  其二 徐積 
此花出在海州東，千濤萬浪圍山峰。不知誰是栽花翁，花根屈曲蟠雙虹。英英鬬繁葩葩豐，晨霞夕霞滴不供。欻有神物射蛟龍，團團血濺摇春風。超然花格非凡容，吳姬半嚲釵頭紅。誰人移下海中山，神仙姊妹來人閒。人閒無玉可消斑，歌姬舞態都且閑。當時血淚亂瑶關，金槃洗面痕猶殷。吹簫郎去先騎鸞，粧未成時情已闌。漢臯臺下嬌蹣跚，曾解明珠瑶佩環。無媒不嫁矜殊顔，自共美人香往還。霓衣同步紺雲車，麻姑面上藏丹砂。綠鬢已墜金釵斜，酒紅不著羅衫遮。且教半笑含春華，但恐分飛成亂霞。宜哉天下爲名花，連根都種名卿家。溫溫容態孰可加，有如女德貞無邪。共君醉倒插烏紗，從他羣兒笑啞啞。
玉女花  其一 徐積 
揚花可與名玉妃，楚花可與名玉女。天上瑶臺是本居，人在月宮合同處。一點難容赤水霞，平生冷笑巫山雨。此女持身色太嚴，玉璧如槃求不許。
玉女花  其二 徐積 
國艷雖殊情太少，蛾眉不畫雙瞳瞭。新就明河洗面來，更佩明珠踏瑶草。不用朱鸞與紫霞，玉麒麟駕白雲車。君看面上都無邪，更看身上都無瑕。越王國女金可邀，卓王孫女琴可招。更有秦王家弄玉，嫁人只被愛吹簫。
和李道源清風謠 徐積 
漫翁說盡清風好，猶能顧我邀吟藁。吟時欲倚白雲飛，到時恐在紅塵表。有如列子御風行，百骸齊奮雙瞳瞭。借問清風何處來，玉水之心玉山杪。曾經崑閬拂瑶花，亦度瀟湘過蓬島。借問清風何處居，深寄碧蘆藏綠篠。芭蕉徑舞鳳衣寒，薜荔牆翻龍甲老。遺英墮籜無處尋，一徑十年未曾掃。但恐春深花木稀，定知秋後冰霜早。快心何羨楚王臺，披襟適得麻姑爪。中山酒客飲輒醒，八斗司徒醉不倒。簫聲易咽笛聲哀，客思難平物容愀。君看簷前避暑巢，不是巖烏即沙鳥。萬谷藏冰山氣來，千濤噴雪江聲遶。借問此閒清奈何，况是中宵月華皎。鷄鳴漏盡眠不成，披衣起看冰壺曉。便乘枯木飲明河，仍御雙鳬入冥杳。籐牀角簟無所施，綀布蒲葵價彌小。有客俄如夢覺時，竊笑夢中何擾擾。中心無累清則明，蔽者常稀欲者少。兒啼女笑坐可忘，獸鬬禽嬉悟俱了。毀譽一過遺如空，富貴浮雲視彌藐。古人凜凜良可思，世俗紛紛何足道。嘗聞外物可娛中，所以詩人取萱草。誰何乘興爲此行，坐擺塵埃出汙潦。賈生可與忘悲憂，楚屈猶將醒懷抱。區區何用作離騷，弄琴聽我清風操。
望淮篇示門人 徐積 
閑花落盡春無有，脚踏青紅望淮走。到淮適值晚潮來，滿淮鼓吹風波吼。傳聲急喚釣魚船，船未到時洗雙手。買得船中雙白魚，便訪村前五青柳。旋烹野茗問村醪，五柳陰中坐良久。此行大略類陶潜，但乏黄花白衣酒。操舟人去一點鷗，帆入雲開何處收。孤鷗浴處依淺灘，修竿放餌投深流。豈無野婦荷而汲，亦有老翁行且謳。君看此景直幾錢，此時正是夕陽天。便教金印大如斗，何似魚庵共釣船。有人問君莫要說，懷中取出吟翁篇。
太華 徐積 
怪怪不可狀，誰云仞五千。直侵黄道穿，高傍白榆篇。秀氣環秦甸，濃嵐滴渭川。掌高長托日，漢狹半含巔。夜響金丹杵，秋香玉井蓮。排虛摧勁翮，橫銳决浮烟。隠豹文章異，孤松節操堅。渴虹麤飲澗，饑虎瘦吞泉。磴道奇花合，杉株古蔓纏。羣材皆挺特，餘壤可陶甄。義獸期臻萃，妖狐困墜顛。二關資控扼，萬里却腥羶。真勢南衝斗，雄姿北闞燕。波濤清大海，風雨到窮邊。鎮壓地常靜，磨礱天更圓。他山皆俯視，何物可齊肩。
管春風 徐積 
我是蓬萊山上客，爲管春風歸不得。今年更是春來遲，江南未寄梅花枝。探春童子青霞衣，時時去上青雲梯。春風消息苦不遠，瑶臺瑶水冰霜淺。蟠桃花在海東邊，此花不煩春一點。東風日夜來人間，到時先催草根輭。大都紅紫心先動，小桃先覺枝頭重。更有纖纖楊柳枝，路傍先得行人弄。詩翁自愛蟠桃花，鸞鶴不在無雲車。城南夜半無酒家，和冰和雪吞月華。有客笑中携劍去，偷得銀瓶與肥羜。詩公兩眼看浮雲，爲管春風不回顧。
高樓春 徐積 
山陽有客似相如，身著儒衣當酒壚。塵埃市井不到處，烟霞往往生衣裾。一竿橫掛數幅帛，題云酒味如醍醐。三月高樓滿春色，椒漿瓊液盈金壺。盤羅江筍烹淮魚，櫻實赤玉梅紺膚。彈絲敲金半空裏，醉揮玉爵撞珊瑚。憑闌直下是烟火，坐上清風凌太虛。夜深正然紅蠟燭，羅幕遮風留客宿。是人俱愛何家樓，自是何君德如玉。
淮之水示門人馬存 徐積 
君不見淮之水，春風吹，春雨洗。青薰衣，綠染指。漁不來，鷗不起。瀲瀲灧灧天盡頭，只見孤帆不見舟。斜陽欲落未落處，盡是人間今古愁。今古愁兮將奈何，莫使騷人聞棹歌。我曹自是浩歌客，笑聲酒面春風和。
項羽別虞姬 徐積 
垓下將軍夜枕戈，半夜忽然聞楚歌。詞酸調苦不可聽，拔山力盡無如何。將軍夜起帳中舞，八百兒郎淚如雨。此時上馬復何言，虞兮虞兮奈何汝。
虞姬別項羽 徐積 
妾向道，向道將軍施恩義，將軍一心靳財利。妾向道，向道將軍莫要爲人患，坑却降兵二十萬。懷王子嬰皆被誅，天地神人咸憤怨。妾向道，向道將軍莫如任賢能，却信姦言疑范增。當時若用范增者，將軍早已安天下。天下成敗在一人，將軍左右多姦臣。受却漢王金四萬，賣却君身與妾身。妾向道，向道將軍不肯聽，將軍雖把漢王輕。漢王聰明有大度，天下英雄能駕御。將軍唯恃力拔山，到此悲歌猶不悟。將軍不悟兮空悲歌，將軍雖悟兮其奈何。賤妾須臾爲君死，將軍努力渡江波。
白雲先生 徐積  泰山
白雲先生面如鐵，一片良心似明月。腹中和氣如春陽，齒下清風欲爲雪。羣兒走馬正讙讙，先生高躅方尋山。嵩山泰山俱有約，先訪王喬後陳摶。浮丘嚴駕欲迎子，玉女整衣開瑶關。山中自是逍遥家，手磨紅蕊生龍霞。鼎中氣焰成何物，不煉黄金煉丹砂。明月一聲何處嘯，但覺半夜鸞鳳叫。猿不敢號虎不鳴，一夜清風生萬竅。此路高深易迷錯，只見先生一雙脚。山中不似俗人家，有客但尋猿與鶴。西峰猶有秦宮女，身上亂毛如鳥羽。秦時人事不忍聞，若見斯人莫與語。先生何以遺時人，先生有語醇乎醇。莫分巧拙與强弱，莫將外物成天真。豈不見北邙山下狐狸窟，掘出枯骸與陳骨。其閒豈無鄉原人，其閒豈無强梁物。强梁物，鄉原人，當時爾等空紛紛。後來之事竟何如，不及癡兒醉夢之浮雲。
山中樂 徐積 
洞裏桃花開早春，洞中酒熟宴真人。紅蕊紫芝俱在手，本家猿鶴亦隨身。採拾飣餖隨所有，物無不義即是真。何須謝傅山東妓，却用陶潜漉酒巾。漉酒復漉酒，何必金印大如斗。一瓢復一瓢，莫辨人間淳與澆。時情大抵惡貧賤，此閒却是青雲霄。君不見古人自謂爲賢豪，或入於佞或以驕。但言富貴我所欲，一身不保領與腰。孔光屈身事董賢，谷永陰與王鳳交。賈謐之黨遍天下，望塵拜者尤爲妖。須臾苟得快所欲，終以血肉污斧刀。假令當日幸而免，後世譏笑安能逃。豈如孫登但長嘯，眼看時事如鴻毛。嵇康阮籍不與語，何况紛紛兒女曹。
花下飲 徐積 
我向桃花下，立飲一盃酒。盃酒先濡鬚，花香隨入口。花爲酒家媼，春作詩翁友。此時酒量開，酒量添一斗。君看陌上春，令人笑拍手。半青籬畔草，半綠畦中韭。閑烏下牛背，奔豚穿狗竇。潜身貓相雀，引喙禽呼偶。包麻鄰乞火，穿桑兒餉糗。物類雖各殊，所樂亦同有。誰知花下情，猶能憶楊柳。中心卒無累，外物任相揉。余方寓之樂，自號閒人叟。
江南春 徐積  洞庭湖
今年是處春風早，江南地煖春更好。春風先把江山掃，次入梅花後芳草。芳草春深更有情，直共江山到洞庭。落花流水從武陵，湖中有山春更青。日欲落時一點明，少年莫上岳陽城。
歡樂辭 徐積 
吁嗟人兮，人生凡幾何。汝胡不思兮，故爲擾擾而紛紛。人生如一夢兮，萬事如浮雲。汝胡不思兮，胡不爲直道兮。胡爲薄物細故兮，疲精而勞神。汝之所得兮，余以爲失兮。汝之所失兮，余以爲得兮。汝胡不思兮，胡不爲義而爲仁。仁義之道如大路兮，人皆可以行兮，汝反以爲艱兮。汝胡不思兮，胡爲失性而離真。禍既自召兮，福亦自棄兮。汝胡不思兮，胡爲乎災及其身。善惡之報各以其類至兮，汝胡不思兮，胡不觀乎古之人與今之人。嗟予言不可忽兮，汝胡不思兮。汝其書諸紳，吁嗟人兮。
登高辭 徐積 
九月九日兮，登高何爲。古有此語兮，吾未暇論其是非。菊花黄兮茱萸紫，二花此時還鬬開。花滿握兮酒滿盃，人人欲上高樓臺。我與世人雖異好，此時亦難平襟懷。因思雕蟲篆刻事，此文乃是儒之災。如今此災亦可避，不辭萬里登崔嵬。其如此物避不得，但恐積蠹傷良才。是以天下美璞少，甚於矛戟戕瓊瑰。縱有美璞直萬鎰，埋之塵土何由來。聖朝有意去災害，願將此物爲渠魁。
淮陰義婦  其一 徐積 
酷賊姦讎既已除，銜冤抱恥正號呼。當時但痛君非命，今日方知妾累夫。捨義取生真鄙事，殺身沈子乃良圖。幾年污辱無由雪，長使清淮滌此軀。
淮陰義婦  其二 徐積 
淮陰婦人何决烈，貌好如花心似鐵。殺身沈子須臾閒，身雖已死名不滅。
北神烈婦 徐積 
海水猶可泛，君身不可犯。淮水猶可潴，君名不可汙。鸞鳳猶可馴，冰霜猶可親。不是雲閒月，即是月邊雲。
贈子瞻  其一 徐積  钱塘江
翰林主人其姓蘇，左臂不任十上書。幾年乞得江與湖，吳中父老爭歡呼。玉堂金戶不肯居，肯來南郭尋樵夫。樵夫所識山與水，除此如何論奇偉。八月十五錢塘江，海門山下潮頭起。”。
贈子瞻  其二 徐積  西湖
翰林豈特文章工，赤心白日相貫通。先與吳人除二凶，次與吳田謀常豐。乃與徒役開西湖，狹者使廣塞者除。溉田不知幾萬夫，其田立變爲膏腴。世世可知無旱枯，吳人衣食常有餘。有餘之人善可趣，官司亦可省刑誅。無窮之利誰與俱，前有白傅後有蘇。翰林如此能成務，吳人叩額呼爲父。未知何處立生祠，定是吳山行坐處。翰林却過淮之東，無人不看眉陽公。玉堂氣貌將以恭，又到南城尋老農。仍使尊中酒不空，玉泉最好白醅醲。便將玉水傾喉嚨，須臾醉倒無憂翁。老翁雖醉不敢迂，記得杭州三事書。欲毗舜智臯陶謨，事防沮隔有所拘。翰林此說若行諸，聖朝惠澤可大敷。譬如雷雨動天衢，曠然霈然而廓如。無分草木與蟲魚，一時奮振皆霑濡。滿堂飲酒盡歡娛，更無一人泣向隅。老農雖然無所逋，願同衆口齊歡呼。
贈子瞻  其三 徐積 
昔者益州牧，意欲見杜微。不能以身往，使人輿致之。雖用爲諫議，待士禮已非。而况君房輩，端坐呼子陵。子陵胸中氣，直與青雲平。豈肯爲人屈，彼亦徒驕矜。孰如揚州牧，自處遜與恭。德不矜其盛，事不矜其功。南郭已三顧，迂身爲衰翁。以手書所問，視面歎厥容。移時能立語，避乘乃鞠躬。不知古之人，幾人能如公。
感秋和張文潜  其一 徐積 
汎汎河中舟，莫繫河上柳。君看道傍葉，行人一揮手。枝條旦旦空，顔色何可久。坐恐霜霰繁，諸媚歸一朽。我有千丈松，亭亭不可揉。生在孤峰上，獨與雲霞偶。羣形靡且紛，不與較妍醜。羣動日夜馳，而以靜爲守。守松者爲誰，白髪無憾叟。蓬蒿可蔽身，糟糠可餬口。言者寓於詩，默者寓於酒。誰知杯酌閒，便是無何有。念子於我深，我於子亦厚。記我守松篇，行行重回首。
感秋和張文潜  其二 徐積 
張子非不厚，涕泗中夜起。蘭蕙雖已衰，松筠正堪佩。君愛蘭與蕙，忘我筠與松。君愛洛陽官，棄我淮上翁。翁如揚大夫，其心甘賤貧。不投天祿閣，却反離騷文。騷人雖已歿，萬古爲忠魂。欲知冤憤氣，但看蒼梧雲。冤情寄湘水，冤聲寄湘竹。年年霜露時，夜夜秋聲哭。
感秋和張文潜  其三 徐積 
秋風一何慘，物形隨以變。秋風如無情，蟲鳥聲俱怨。我無外物累，但有屋中燕。翩翩勢將去，盼盼如有戀。此物雖至微，其舊殆可念。而况西郭交，年將屈五指。南城文字閒，東臯松竹裏。氣類亦相合，老少兩忘齒。昔居吾舍傍，今在河之涘。船頭纜將解，船上桅將起。留君恨不早，此役定難止。如何舍我去，處我復何以。君看淮泗閒，一派良可喜。從來病濁汙，而今稍清泚。人方涉其流，冠纓殆可洗。此行君樂否，一千五百里。未見洛陽山，先見洛陽水。
謝周裕之  其一 徐積 
樂不須絲竹，花不須桃李。舞不須輕軀，歌不須皓齒。人生各有樂，顧我如何爾。我是兩柳翁，家在南郭裏。詩酒以爲樂，賓客至即喜。酒味酸或淡，瓷椀麤而偉。或無一飣菜，但費幾張紙。人情慕富貴，公何眎賤鄙。寒冷載肴酒，暮夜煩屐履。孚誠非猝然，餖亦勞止。不用卞郎瓠，但坐杜侯椅。兩桌合八尺，一爐暖雙趾。不以藥隨時，而用繒掩耳。或啖魚菹盡，或愛藏蔬美。或取鱐與臘，或約酒以指。人皆悅真厚，誰敢停箸匕。一客癯而清，偶坐爲六子。吟聲尚鼓吹，歡情勝羅綺。俗物無所用，高會有如此。
謝周裕之  其二 徐積 
義無所不感，誠無所不動。誠義既如此，外物斯何用。以外表諸中，以物將其義。所謂君子誠，誠亦不虛致。人有忘恩者，嗟歎而泣涕。我心非土木，亦有眼中淚。
贈玉師失鸚鵡詞 徐積 
紅蹊翠塢風花客，家有千山萬山碧。一從流落在人閒，玉環絛重金籠窄。金籠一片烟霞曉，花艷成團柳枝裊。足穿蜀錦茜靴牢，身著吳綾紺袍小。參差微露紅霞裙，丹喙即是胭脂唇。真是人閒富貴物，何異朱門羅綺身。慧性馴姿良可取，只被多言仍巧語。前身不是亡國臣，即是傾城傾國女。門外人來連報客，點茶沽酒俱催索。叫人名字學人言，吳語秦聲俱記得。大都有似原人爲，視人歡慼爲笑啼。俗客面前多俚語，逢僧輒誦阤羅尼。嗟嗟何用畜此禽，歲月養成姦巧深。莫信口中一片舌，對面千里萬里心。主人曰予未有知，爲愛能言不放歸。不道姦心多詐僞，吭腸纔飽脫身飛。
送蔣憲穎叔 徐積  洞庭湖 岳阳楼
五嶺之南，其極西徼。其旁大海，木深山峭。內有谿洞，外有交趾。皮厚肉堅，鐵爲骨髓。雉兔伏藏，猱猿突起。動如飄風，猛如湍水。獨恩不畏，獨威不懷。擾之則去，撫之則來。恩之與威，不可去一。寬猛交濟，不可無術。坐當一面，則有帥臣。按刑將漕，要皆得人。以德以才，公稱其選。能不擇官，義不辭遠。始聞有命，嚴裝以需。青氈角簟，藥鼎茶爐。琴堂舊譜，鈴閣新書。史帙籤重，詩囊卷粗。前施齋舫，後設行厨。公既拜命，不敢寧居。迺戒徒御，迺建帆檣。鳴刁擊鼓，旗幟開張。州人感恩，父老童稚。知不可留，以足頓地。或前塞路，或後從行。或獻花酒，或犒從兵。或望於野，或送一程。即日渡江，江南春早。雪盡冰消，江山如掃。柳徑桃蹊，梅花芳草。沽酒村遥，賣魚船小。晨散烏羣，暮歸白鳥。春正好時，已到岳陽。岳陽樓下，蒼蒼茫茫。岳陽樓上，飛沫浮光。江山舊物，吳楚凄凉。夜宿巴陵，曉過洞庭。湖中水綠，湖口山青。黄陵古祠，長沙古路。瀟江湘江，風烟古渡。嶽麓茶林，沙洲橘樹。此時春深，衡陽雁去。時飲一杯，時吟幾句。更望九嶷，清詩無數。攬轡登山，日日西南。褰帷叱馭，車不停驂。迺有部吏，迺有蠻酋。青衫負弩，錦帕纏頭。公曰使者，實典兵刑。增置强弩，多募土兵。宜浚其隍，宜堅其城。公曰弓手，宜如舊制。加之訓練，可使精銳。可代城郭，爲民捍蔽。公曰民命，懸在獄官。不可不慎，不可不寬。寬於善良，勿失有罪。惡人如虎，養之成害。公曰生民，不可無教。教民之官，縣令最要。今則不然，困於簿領。甚者可除，煩者可省。仍復鄉官，則無所病。凡我部吏，各恭厥職。夜則精思，晝則宣力。一節當官，赤心爲國。如此教告，如此施設。吏則心服，民則心悅。諸公聞之，薦者交章。朝廷器之，下詔褒揚。召而用之，優於馮唐。
謝呂帥寄書 徐積 
疇昔逢公時，老人悅公義。率然應公問，而云在藏器。公以問爲好，其法爲可傳。老語不記時，人事成恍然。
送程運判 徐積  滕王阁
江南風物可醒酒，江山氣勢侵牛斗。大庾梅花入界香，南康瀑布從天吼。此閒好共吳人樂，井蛟爲害須除却。觀風未到庾公樓，褰帷先上滕王閣。仙籟鳴時獨鳳吟，劍池黑處雙龍躍。縣令寧無種秫翁，還似王弘就翁酌。最是高賢徐穉墳，急齎酒脯祠溟漠。部吏爭迎使者車，野人夾道亦歡呼。且得官司減鞭笞，若逢水旱放田租。關市如何從薄賦，設法通商爲遠圖。方今聖世雖無事，須修武備戒不虞。生民所恃在城邑，更嚴壁壘完其郛。何况荆湖與二廣，溪洞盡是蠻所居。一日除書遣受降，便持斧鉞建油幢。陣上風神應更偉，軍中才氣亦無雙。勢似疾雷從便道，揮兵直指富良江。
代玉師謝蘇子瞻 徐積 
海上山翁歸，童子言有客。身披一鶴氅，足曳雙鳬舄。控却大鵬頭，踏著巨鰲脊。面带玉山氣，手畫龍泥壁。諸仙爭進硯，一笑已投筆。其夕刮兩眼，燒却犀一尺。
寄李道源 徐積 
春風本是詩家友，典却琴書也沽酒。呼童去問紫霄翁，近來枕上吟詩否。不醉不吟將奈何，過却今年春已多。胸中壯氣吐不出，看看空作送春歌。
酬李道源彈琴之句  其一 徐積 
數尺焦桐常在手，知子愛歌兼愛酒。今朝已是二月三，梅花驛使曾來否。古今多少無奈何，古人慷慨良已多。爲報陶潜且飲酒，無弦琴上不須歌。
酬李道源彈琴之句  其二 徐積 
漫翁來索詩千首，須與古人沽美酒。近來聲調太尋常，不知得似陽春否。漫翁教我歌云何，水遠山長春思多。安得桓伊吹短笛，共君慷慨一時歌。
和馬秀才 徐積  洞庭湖
君看淮上翁雖老，胸中意氣從來好。白日吟到夜，夜後吟到曉。門前是雙柳，樹上無棲鳥。西邊是人家，人家兒夜啼。四更五更後，往往催鳴鷄。東邊是空庭，空庭清風多。吟聲上河漢，河漢生銀波。移聲入明月，桂樹無停柯。蟾蜍不得睡，狡兔將奈何。清風却下來，直入淮之水。不知淮東西，波浪如何止。清風清風不復住，復住射陽湖上路。寧知烈士怨曹袁，義鬼哀哀冤來訴。此聲未可□臧洪，不須更往吳江去。吳江心中有冤血，寃聲吼兮寃氣結。奈何乎湘江亦有獨醒夫，醒時何故沈其軀。當時魚腹今在無，此聲莫過洞庭湖。
謝皇華使者 徐積 
皇華使者將就車，先聲即日傳江湖。良民置酒相歌呼，姦人落膽猾吏逋。手中平握三尺書，權衡輕重量錙銖。冤聲弊獄一切除，寧其家室完其膚。本朝寬大恩涵濡，一物不被成焦枯。煩公大手持刀鈇，開塞去擁鋤荆蕪。其和易致仁易孚，此行遂與春風俱。蠻酋鼠竄稽天誅，官兵指日縛狂奴。皮囊插羽徵軍須，人方汲汲公有餘。藉公之智須公謀，使星已動宜疾驅。非惟一道無無辜，朝廷南顧無憂虞。吾州父老將何如，呼其子弟牽僕夫。縶之維之馬與駒，晨炊夕爨空其郛。亦有下客身鰥孤，懷公禮義心區區。寄詩如問公起居，公能報我荆州書。
謝田守 徐積 
前日李山陽，說公安且裕。精神健復初，决遣敏如故。吏復畏其明，民復愛其恕。可保長康寧，但更勉將護。尋聞車馬出，州人喜可知。或出車前望，或走車後隨。南郭有賤叟，雖愚亦更喜。不敢問公者，恐煩答數紙。賤叟固自訟，太守謙愈勞。即以出之日，折簡親揮毫。送之上尊酒，副以黄巨苞。情意專如此，禮義積已高。賤叟不能報，自恨如時輩。所以作詩者，欲公重自愛。自愛以爲國，爲國斯爲民。慰我之鄉黨，悅公之慈親。
謝畢令 徐積 
一身多難過春風，兩眼未見花枝紅。近來廢却無限吟，今年自覺詩無功。畢令與我好相識，遺我春醅表胸臆。知我愛酒兼愛詩，使我吟哦醉春色。春色半酣正二月，草頭爭露花爭裂。是花是草屬詩家，若無此酒幾虛設。此酒有似君德醇，先入六腑搜吟魂。相將醉魄御烟雲，游遍江淮無限春。
謝王觀文 徐積 
東野鰥夫未識公，寄聲直入茅廬中。茅廬四面生春風，草頭添綠花添紅。東野鰥夫最好吟，感公高義藏於心。爲公製作平戎曲，彈向蔡家焦尾琴。
謝呼延禁侍 徐積 
有客從京南，來尋淮上叟。氣貌良肅雍，辭令亦溫厚。如此已可喜，遺我故人書。須臾四千里，恍惚游江湖。
昨日之夕和蔣穎叔 徐積 
昨日之夕誰扣扉，大使遣人來索詩。吟聲一發巢烏飛，一夜清風摇木枝。吟亦不住風不停，安知半夜風出城。大使船上風霜清，更添南郭吟哦聲。
寄崔尉 徐積 
人閒多少無奈何，勸君收淚且酣歌。不須載酒但相過，共君摧手踏青莎。東臯閒日苦無多，南城應是合吟哦。胸中有淚難消磨，惟予詩興如風波。
送張君河朔之行 徐積 
嘗聞此道春來遲，山中積雪埋狐狸。黄河三月冰正合，朔風凜凜吹人衣。吁嗟客路正寒苦，數千里外將何爲。答云此去非徒爾，有如羽翼投高枝。主人之賢聞天下，出門捨此將安之。嗟予贈此復何說，少年養取胸中奇。古人之學不可廢，丈夫之操不可移。江淮之上親且老，臨行須約將歸時。邊城吹角客心亂，此時應望東南飛。
答范君錫汎汎愛花之句 徐積 
汎汎愛花非愛一，范掾愛花如此密。一從春色到人閒，每月弄花三十日。第一花中愛牡丹，待與金釵共玉冠。第二桃花及杏花，此花大抵顔色奢。又愛牆頭看海棠，亂點燕脂如急粧。更無閒暇及芳草，却解迴頭覷綠楊。其餘好花有何限，范掾看花眼頭爛。見花如見故人來，尋花太緊攀花慢。洛陽城內騎馬走，山陽城外坐監酒。坐地愛花情更深，時時取酒爲花斟。誰知有此風流掾，詩情酒興紛如霰。好來閑伴老翁吟，老翁是物吟將遍。海閒亦有蟠桃花，可能同發乘桴願。
贈倪敦復 徐積 
北軒主人吳中清，所居才義皆有名。曾在東臯壓衆賓，人皆閣筆詩已成。其時於我最有情，如今相見情更深。野人情義亦不輕，夜來枕上爲公吟。
贈張敏叔 徐積 
張家船上雪壓篷，船頭船尾堆玉虹。此時半夜明月中，有人兩脚登雲空。其人便是吟哦客，能作清詩無俗格。更向孤舟雪裏吟，一生多難頭先白。白毛吟處徹骨清，喉嚨往往生寒冰。可能乘興到南郭，戴家爲子燒破琴。
送汝弼赴潭倅  其一 徐積  洞庭湖 岳阳楼
莫說江南行路長，山蒼蒼兮水茫茫。莫問長沙城遠近，洞庭湖口是瀟湘。去時先上岳陽城，夜宿巴陵探陰晴。泛洞庭時四五更，出湖口處曈曨明。平生聞說潭與衡，今來吏隠駐箳篂。四時所見皆所經，湖青草兮廟黄陵。眼看君山別洞庭，笑談却作江南行。巴陵渡口轉船頭，一帆風過岳陽樓。行盡江山到真州，畫船旗鼓入揚州。
送汝弼赴潭倅  其二 徐積 
不作長沙行，湖湘少斯客。潔身不可污，好義是所積。口不出巧言，面不爲邪色。誰可謀定交，斯人不可失。
富貴篇答李令 徐積  洞庭湖
我有一筒詩，寫出千年意。將令後世觀，不是前言戲。感君再唱洞庭謠，我亦重歌酬子惠。古人達者嘗有云，富不如貧賤勝貴。君不見古之富貴郎，父祖俱封異姓王。一門五侯三將軍，弟兄同入中書堂。對開大第連幾坊，私門列戟森鋒鋩。十二簾捲珠熒煌，雙姬扶起坐牙牀。綠鬟紅袖花成行，左盼右顧生春陽。高車食客劍佩鏘，堂上已滿坐兩廊。巨鑊大鼎烹牛羊，玉壺挹酒金船長。美人拜客求盡觴，歌姬一誤已絕吭。纏頭彩幣堆如岡，酬歌買笑金鴛鴦。奴袍火浣直兩箱，三千廐馬紅錦障。厠幃文繡爐薰香，更衣侍妾如閨房。主人意氣秋鷹揚，其心端如彩鳳凰。一言合意青雲翔，須臾睚眦磨刀鎗。門前臘月可烘裳，一日失勢成冰隍。小者腰領屍道旁，大者連頸宗族亡。犬鷄散盡空遺牆，野鳥入室山魈藏。嗚呼哀哉可歎傷，至死不悟猶陸梁。古來如此有多少，豈似洞庭湖上老。無租無稅一生閒，有飯有魚一杯飽。日落波閒烟正昏，雲開湖口山光曉。棹翁適自巴陵迴，掛帆直指瀟湘道。有言不問俗窮通，何憂可入翁懷抱。修竿短棹已自足，更有前村一茅屋。賣魚沽酒任醉醒，繡戶朱門自歌哭。嗟予未往心先慕，更謝棹翁詢去住。風前月下有誰知，醉魄吟魂自來去。堂前畫作荆南圖，夢中記得巴陵路。
寄管久中 徐積 
我頭未白心先老，吐出精誠爲君禱。若無歸計似陶潜，學取蕭生抱關好。
贈查宣教 徐積 
晚來閒共秋風約，惟有黄花莫吹却。有人懷抱似陶潜，待向東籬共花酌。
答盧魯山秀才 徐積 
吾道一於中，所得無背向。吾神充乎形，所得無衰王。氣入春風和，興與秋鷹揚。有累已驅除，無酒亦酣暢。外如不可撓，內如不可狀。更讀魯山詩，何樂可能尚。
簽劉子靜秀才并示魯山 徐積 
難逢一笑樂，易遇千黄金。而况吾胸中，所得蓋已深。百物正爛熳，二子方歌吟。一樂已自足，兩樂交吾心。
和魯山感春  其一 徐積 
君看紛紛能幾時，一番情態隨春盡。歡者常少戚者多，共君且趁春風歌。莫學時人種花草，不似山中松桂好。
和魯山感春  其二 徐積 
一笑一啼何日休，一榮一悴何時盡。樽中野酒亦無多，日伴吟翁慷慨歌。茅屋窗前棲亂草，勝却花閒繡裀好。
呈次中 徐積 
煩公素葉詩，答我碧蘆柬。我亦爲長句，枕上不合眼。兩城俄相通，一意如同撰。用韵亦無殊，便可書之板。
述懷寄呂帥 徐積 
君看關西山壁立，春雲突盡春空窄。濃嵐洒去渭川寒，孤峰深與秦天碧。白雲流水豈無情，立馬吟詩定相憶。且倩東風先寄聲，我整西裝期已迫。吟到秋風放我歸，歸來待作瀟湘客。
和李自明  其一 徐積  衡山
青松何嵒嵒，生在孤高處。能鳴月下風，更入雲閒路。雲漢何渺茫，遠過衡山陽。松風上河漢，高韵落三湘。
和李自明  其二 徐積 
我有金玉交，家在臨流處。秋來詩更清，吟喉飲風露。崔子在何方，清思滿殘陽。不知今夜夢，幾度過衡湘。
送沅州通判 徐積 
過湘江時君且聽，但恐水中有冤聲。當時無地容屈平，衆人皆醉嫌獨醒。煩君須弔獨醒翁，以酒注之魚腹中。不須以物纏米筒，但投詩去責蛟龍。爲君質直有古風，能高其義哀其忠。投詩已罷弔已終，寄聲急報南城翁。
贈呂帥 徐積 
玉門關靜邊烽息，回首金城趙充國。繡帽霜鬚馬上吟，詩興如雲滿秋色。最好青門長樂坡，灞橋路上情更多。繡嶺風烟新草木，潼關形勢舊山河。洛陽城闕秋風緊，有詔疾驅催大尹。兩瞳直是有精神，管取無寬亦無猛。
寄道原  其一 徐積 
好笑李詩翁，寄身明月中。饑腸吞白露，醉口吐清風。時時跨霜鶴，步步凌秋空。相呼且相待，略住白雲峰。
寄道原  其二 徐積 
漫翁身上霜可刮，酒未醒時詩已發。急放人去守船門，恐向河中捉明月。
和李自明 徐積 
病叟相逢恨不早，蒹葭敢比瑶林好。誰作羊車衛玠看，不道好玄揚子老。使君禮義高如山，清風更可清塵寰。明日王君來訪我，陶潜欲卧君須還。
送呂掾歸揚州 徐積 
年年二月春色稠，今年二月寒未收。路上無花空酒甌，清吟清嘯到揚州。到揚州後登高城，綠波芳草連江津。吟哦若望江南春，梅花便是江頭雲。
寄范掾 徐積 
昨日沽酒典布襖，今朝所典未可保。最好綿衾剩典錢，又恐夜寒妻懊惱。兩務酒官俱見憐，沽我好酒如甘泉。爲報孟光莫惡發，待將黄卷換青錢。
送晦叔 徐積 
兩人俱是白髪翁，不用語言情意通。且喜胸中無一事，一生常在平易中。願公活百歲，我活九十九。白髪變成黄髪翁，回來同把一杯酒。
贈張敏叔 徐積 
張子生平最多難，未老頭毛白一半。頭雖更白詩更清，正作詩時人莫喚。頭不肯轉身不移，口中聲調霜風凄。太清宮殿月明時，第一莫吹松竹詩。
送辛朝奉 徐積 
幾日遲遲辭我去，夢中猶憶南城路。不知昨夜月明時，泮水宮中來幾度。三月春風正向西，我將心逐春風飛。送過高麗亭下路，別遣春風隨客衣。
送崔主簿赴雅安 徐積 
見說西川好山水，此行便是秋風裏。洛陽年少本多才，馬上一揮吟一紙。鳳凰羽翮非徒爾，上擊浮雲九千里。枳棘須教別鳥棲，自趁春風便飛起。
送張九掾兼簡同事錢明府可與慎叔良蔡彥規同一笑也 徐積 
有人獨酌南窗酒，春是故人詩是友。故人消息在江南，爲我江頭探楊柳。詩人見春雙眼明，迎春送春俱有情。何况溫溫張九掾，可無詩句贈君行。
送王潜聖 徐積  太湖 洞庭湖
公車待報凡幾年，蕭生罷去心浩然。鹽瀆野中尋舊隠，揚子江頭呼渡船。太湖波浪濕秋天，洞庭橘柚生紅烟。馬踏新霜吳嶺外，猿啼小雪建溪邊。關西夫子雖遲暮，行笑行吟正安步。菑川海上牧羊兒，亦說公孫放豚去。
寄張文潜 徐積 
不知今之人，誰識張縣尉。勿問胸中事，但看面上氣。所謂人英者，正是斯人輩。前年南郭中，文酒日夜會。一從舍我去，忽忽再逾歲。今茲歲且盡，爲子吟不睡。起坐却就枕，伸頭出紙被。約是三四更，老老抱雙脚。此時吟正酣，聲調不可却。春風起淮東，須臾到嵩洛。往往入子家，但子眠不覺。子覺將奈何，聲盡情思多。上東門外路，洛水生春波。還我大松來，不用寄詩歌。
代簡呈通理察院 徐積 
去年過時花未紅，今年過時春未融。春未融時得子來，吟翁面上生春風。吟翁近來成白頷，種種頭毛無一半。唯有胸中氣未衰，更得公來激吾懦。
送詩僧嚴上人 徐積 
日晚孤雲飛，故山在何處。八月凉秋時，正望江頭去。定無塵埃氣，清風與白露。
送端叔  其一 徐積 
端叔上馬去，巷口馬頭轉。我喚端叔時，端叔急回面。記取此時意，莫使落風埃。上東門外水，正望楚州來。此水一來不復見，不及黄沙塞頭雁。
送端叔  其二 徐積 
是物可寄情，是物可寄聲。不須使黄犬，延州歧路遠。莫怪不登淮上樓，只爲淮水不西流。直待銜蘆雁却回，其時隨到天盡頭。
再送端叔 徐積 
關中日落時，但見山相接。塞上閉城時，但聽吹蘆葉。延州平安火過早，月出山頭照孤堡。王家池上醉欲倒，銅鉢聲中詩已了。落筆揮成露布草，主人更索平戎表。文章意氣入杳冥，金船插羽如飛鳥。諸軍鼓吹高牙曉，大纛門開撲餘燎。壯士犀衣劍氣寒，客身依舊紅霞繞。陸生待寄梅花枝，庾郎莫愛芙蓉好。
呈路倅 徐積 
三十年居官，而無一椽屋。隨身清風高，所至義行足。今茲盡室來，何可久船宿。奴僮已暴露，勿使乏饘粥。也須謀外物，種取柳與菊。記取節節高，愛我茅簷竹。其時花盡落，手把麥黄綠。公酌我須釂，公吟我須續。慷慨見懷抱，靜介無所欲。最是謁祠堂，老淚潸可掬。邇來六七歲，病叟頭已禿。萬事置浮雲，壯氣自滿腹。感激論忠義，猶愛唐衢哭。更思桓野王，把笛吹一曲。
奉呈河中教授 徐積 
不息之謂誠，誠所以入德。無微而弗大，何往不可適。惟其能言者，自求其所得。唯其自得之，久而能弗失。
奉酬守道 徐積 
教官昨自江南來，但有清風無塵埃。曾遇芙蓉池上客，仍過方家舊釣臺。
贈蔡長官子 徐積 
去年冬至第一日，省墓人回船過急。不知兩眼血乾無，使我時時爲君泣。
謝董元達 徐積 
鄱陽董元達，七叩樵夫門。新葅乏三韭，濁酒欠一樽。名言有餘理，老懷思共論。今日復一來，刮我兩眼昏。
謝石運幹仲謀 徐積 
奉議清而溫，義心無所遺。已能顧白鬚，更與吟清詩。更與吟詩清奈何，樵翁一夜爲吟哦。吟到四更月出後，牀頭看月忽成歌。
寄陳伯模 徐積 
臘月初四日，有人叩吾廬。言從江上來，手把鄱陽書。發書見康强，細字盈數紙。仍說九雛中，兩雛正飛起。
送李光道 徐積 
憶昔見子時，我在西關住。顧我已衰朽，愛子特明悟。其後十數年，於此數見之。氣貌日益好，胸中即可知。貌者德之表，精神氣所爲。氣無所不適，其本在養頤。所養得其正，其美充四肢。子是名公孫，家法能自持。子學有舊業，尤富禮與詩。重之以所養，何適而弗宜。古人有大路，行者皆坦夷。夫以子之明，豈惑於多歧。修鞭與長轡，逸駕無停時。古人亦何人，勿問皆可追。昨見子筆札，老人爲子喜。其言遜而恭，賁然有文理。願子更勉之，莫忘老人語。所居求正人，正人德之輔。
卜居一篇二章別望之  其一 徐積 
卜居何所尚，靜軒栽此君。萬事付流水，一心遊白雲。
卜居一篇二章別望之  其二 徐積 
亦有靈壽杖，可登浮光山。聖朝須舊德，玉筍虛清班。
西山高寄崔刑部 徐積 
西山高，胡爲高。上有磨天之巨勢，下有黄河不測之險，甚於蜀道之難。西山高，長安之路如雲霄。乘無逸駕兮飛無勁翮，我欲往兮有千艱百險之相遼。西山高，長安之路如天遥。夜短夢不到，白日其心勞。西山高，我欲往兮方窮處於蓬蒿。恩之大兮報不可以速，太山之重兮置之有若鴻毛。西山高，無如之何兮徒引領而長謠。青門路兮有時到，願公之壽兮如松喬。
答崔伯易白雪之句 徐積 
北叟有奇歌，調與聲俱絕。此歌本難名，强名爲白雪。一唱白雲開，再唱青雲裂。朝唱迎朱霞，暮唱入明月。聲在明月宮，桂樹生秋風。秋風吹明河，銀浪翻長虹。河漢與海通，安知聲所終。如此誰可知，但問牽牛公。如此誰可聽，直須登青冥。酒仙騎赤龍，詩仙騎長鯨。一夜到平明，北叟聲且停。遺響來南城，猶似孤鸞鳴。南公對北叟，阮籍逢孫登。阮籍正長嘯，孫登作鳳鳴。羞殺阮步兵，笑殺孫先生。
送張宜父赴南從幕府 徐積 
江南秋色芙蓉香，滿江秋水傾銀潢。泛水依花人姓張，濤翻浪湧揮文章。突然出者何蒼蒼，巨鼇曝背來中央。黿鼉仰首伏四旁，登臨談笑得庾郎。安得霜鶻腰胯長，騎上秋空追鷫鸘。北望海門形勢强，美哉壯觀吳封疆。若將前代論興亡，直談孫氏到陳梁。凡爲佐命可哀傷，其諸姦孽如豺狼。傾讒正直誣忠良，以國販賣爲賈商。歌姬舞女金滿堂，不須爲盜持刀鎗。身雖幸免遺其殃，子孫戮辱甚犬羊。所以不欲讀史書，鼻洟目汁沾髭鬚。潤州支使相如無，山陽老子如唐衢。
寄吳行甫 徐積 
人事無窮時，白日常紛紛。夜久靜不眠，枕上還思君。形神有合離，忽過江之濆。已過江之濆，更隨東南雲。
贈荆南王秀才天爵集虛二堂求詩仍往武陵 徐積 
天爵名甚高，集虛名甚悟。悟高已與俗人非，更望武陵花下去。
送李昂長官 徐積  衡山 洞庭湖
征南兵勢欲平蠻，軍聲殺氣秋風寒。南國此時霜霰早，八月草黄楓葉丹。江有渚兮山有麓，君向洞庭何處宿。四垂天幕亂波平，九嶷山送愁嵐綠。日斜葉落黄陵祠，月明風起清湘竹。愁娥遠放峽雲來，冤臣莫借江聲哭。雁號孤喙度蒼梧，猿叫哀腸抱霜木。君看樵塢與漁村，綠橘黄柑隨柿熟。此行正合風騷情，縣衙仍在衡山足。新嵐老翠滴吟窗，風松雲溜生琴曲。衡人側耳聽先聲，報道官來不碌碌。可使汝農無逃田，可使汝市無冤獄。汝胥可脫簿書煩，汝民可免鞭笞辱。日中放吏不坐廳，夜半投金不受囑。回時唯載俸餘錢，茶滿衡山無一掬。
謝江倅 徐積 
病叟在所收，越已爲高義。就而飲食之，盛具煩親致。讓榻行殊禮，朋酒代賄幣。非徒追古風，兼使奉時祭。
謝李次翁 徐積 
次翁情義高，不在古人下。惠我春山芽，清吟爲增價。記得西窗無，言詩遂及雅。且待李張來，說子到清夜。
答李昂長官富貴貧賤終篇之貺 徐積 
前日正憑几，長鬚叩我門。手置一筒詩，義高辭且溫。三讀至終篇，尤愛子所存。我有不言意，子已自得之。余將缺不報，嘉意忽如遺。吾聞諸物理，動靜固其性。靜有不如動，動有不如靜。所病入於邪，大率要歸正。窮通存乎時，死生存乎命。與其以邪通，孰如以正窮。漢之主父偃，其卒敗以凶。不義而有生，不如死於夭。所以君子徒，而惡蹠壽考。謂富不如貧，謂貴不如賤。其說豈徒爾，亦各有所見。貧賤與富貴，亦不必去取。始也以道得，卒也以道處。豈特區區身，時乎非小補。萬世頼其法，天下受其祜。所以古君子，得之亦不拒。處之不以道，君子所不與。景公馬千駟，孔子賢夷齊。曾孟藐晉楚，原顔甘凍饑。我愛張車騎，我愛郭汾陽。大業中興漢，餘基再造唐。天資既忠厚，以義能自將。德盛不敢肆，功大不敢當。匿迹遠權勢，以身繫存亡。以寬不以刻，以遜不以强。茲可謂之賢，雖盛其何傷。博陸豈不偉，區區蔽孽顯。當時雖已幸，其後卒不免。至於充謐輩，何足汙齒牙。機雲死好進，樂晏死佞邪。下近隋唐閒，其輩尤可嗟。甚者弊天下，非惟凶而家。所以富與貴，有時而可惡。淫夫所不從，奔女所不娶。色美而行非，嫫母勝西施。所以漢烈女，深恨蔡文姬。文姬文姬其奈何，如姬之輩可悲歌。我欲採藥山之阿，亦欲把釣披漁蓑。茫茫人閒歧路多，不如海水通天河。
贈陳留逸人  其一 徐積 
不知何許人，忽在陳留市。生來無得失，物則有泰否。春時看物生，秋冬看物老。大意寓之笛，餘情付雲鳥。無處不可居，不問江與湖，亦不問田廬。今夜入城市，往往呼狂夫。狂夫勝獨醒，以身葬江魚。
贈陳留逸人  其二 徐積 
有人持一管，不用蘆葉卷。能作隴頭聲，其女操六板。吹者寓其聲，拍者會其情。情聲與氣貌，內外俱和平。時時入酒家，便插幾枝花。歸來無一事，醉卧日西斜。人或問所得，答云無憂嗟。或問其所欲，何物可相累。我愛斯人者，富貴所不如。有如此娛樂，作如何稱呼。呼爲無憂人，畫作無憂圖。更畫幾枝花，酒瓢與酒壺。
謝葉祖洽 徐積 
葉公有高義，常叩茅茨居。不嫌杜微病，更附荆州書。龔遂合馳傳，郭伋方駐車。海人受公賜，約在秋風初。
送沈判官 徐積 
四月芙蓉花未開，王家客去登瑶臺。瑶臺高在白玉京，麟毫玉譜書姓名。名儒庾子能清悟，肯學買臣與嚴助。受福王明不爲身，澤遍生民便歸去。
酬傳道 徐積 
有客從東來，迺是徐方秀。言行過乎恭，篇章一何富。顧我白髪叟，贈以青瑶枝。我將投木桃，桃始開花時。
寄龔豫之 徐積 
海角龔支使，平生無所苟。而今五十六，豈肯變所守。豈獨龔支使，古來無奈何。達人自知命，世俗徒悲歌。
謝永城令陳德任舉 徐積 
縣令有餘義，以碣表孤墳。昔嘗致酒脯，兩手披荆榛。今乃重加惠，使與羣塚辨。數十百年後，名亦附公傳。
寄豫之 徐積 
掘地須臾便得泉，主人勁直使之然。此水埋藏千萬年，豈無勃勃氣衝天。主人意氣蟄亦久，不知誰是掘泉手。最好鹽場作選人，面目心腸無所苟。
贈郎朝散 徐積 
仕宦何須論權貴，司賓且喜屬郎倅。篇章淮上至今傳，德性清溫善酬對。神仙船過北神來，應思詩老任員外。沙河路上且吟詩，猶有黄花伴吟醉。
乞留草贈路倅  其一 徐積 
膝上已無三尺桐，門前更少兩株柳。唯有庭蕪似野風，告留且伴東臯叟。
乞留草贈路倅  其二 徐積 
君看我家門外草，欲把烟姿慰吟老。誰知人靜雨餘時，還似村深日斜好。
答倪令挑戰之句 徐積 
南城病客方閉門，西郭檄書俄入手。霜濤洗開醉合眼，清風吹起困低首。詩陣須知少敢當，吟魔已遁無何有。可笑將軍不用機，示以强兵殆非誘。
答俞簿 徐積 
詩者爲樂章，所以貴聲調。我雖好之篤，子乃得之妙。子妙既相逢，如何慰病翁。有時聞數闋，盡日想清風。
送思權隨趙守往揚州 徐積 
一自移船便恐行，城中兩夜夢河汀。武林夫子在船宿，往往將身夢入城。夫子戀德雖未休，不過送公到揚州。我遣吟魂無遠近，直過瀟湘江渡頭。
謝存中送四花并酒 徐積 
有人自折四般花，手中四色成雲霞。瑶瓶貯酒白如沙，呼童急送野人家。一般花是水林檎，白處偷紅紅不勻。笑臉易殘留恨色，淺粧難就带啼痕。無夫少婦善居寡，以禮自防容不冶。君看盈盈閃色桃，酒紅睡起未全消。意待傾城又傾國，花中偷得兩般色。深色桃花將奈何，猩猩血染春衫羅。欲成鸞鳳吹簫急，借塗鉛粉施朱多。却是梨花白爲勝，四色花中容最正。若與梅花相並時，花葉花柯較麤硬。爲花傾出瑶瓶酒，香泉急溜蚍蜉走。兩手各擎花一枝，深閃桃花將與誰。主人醉起欲騎馬，自插烏紗带取歸。
寄蔣大漕 徐積 
大使莫憂淮上老，無山可望梅花少。梅花可種山奈何，日中枕上山更多。不開兩眼行一步，懸崖絕磴青嵯峨。豈無閒僧坐林下，亦有樵子持斧柯。起來恍惚從萬里，便買玄猿栽薜蘿。人閒流水寓之意，天外白雲來者歌。
寄汝弼 徐積 
行人過江來，遺我數紙書。書云困行役，家事仍紛如。真州嫁孤妹，蘇州取病弟。方且謀醫藥，相期未可冀。
古風一篇贈梅使君 徐積 
古有賢令尹，爲貧民出租。今亦有賢令，代民償所逋。何必償所逋，不忍傷肌膚。君以古人心，能爲古人義。我是吟哦翁，亦有古人意。幾夜月明中，爲君吟古風。
寄江子和 徐積 
客有江子和，時時慰衰老。寄我江黄書，其意不草草。恐我有疾病，欲我得壽考。古人正如是，但恐今人少。
送呂明府 徐積 
古人呂明府，而愛南郭吟。不嫌我衰朽，知子有良心。良心何愛吟笑翁，爲我平生懷抱空。一心常在浮雲外，萬事付之流水中。
送陳明府 徐積 
人而有常德，古人良所貴。乃有陳明府，其如斯所謂。予常察之久，得之辭與氣。何以爲不忘，比諸大羹味。
再送呂明府 徐積 
昨泛江都船，曾作寒冷篇。今浮清洛水，仍是清風裏。野岸有幽花，孤村有酒家。此酒與此花，尤宜日西斜。大抵人生要自樂，保必持花與杯酌。有無酒花俱笑吟，爲我回頭望南郭。
有客所養厚一首贈送吳安中歸省其兄 徐積  西湖
有客所養厚，氣貌已可知。而况五日閒，議論未停時。亹亹來逼人，我覺老且疲。何人慰衰朽，須臾合復離。所爲安中喜，鴻鵠翩翩飛。最好西湖上，一牀同寢衣。
和吳奉議 徐積 
一物勿令侵吾神，一事勿使摇吾真。養諸內者氣欲息，散所滯者體欲伸。爲報平居既安叟，幸爲平世難老臣。亦有閒僧晤言否，呼來伴子逍遥身。
贈程秀才 徐積 
我是南郭翁，門前兩株柳。君是誰家雋，肯來顧衰朽。兄弟六人應姓荀，一人錯認李膺門。不談俗物唯談文，更說長淮謠主人。
所祝送寧秀才 徐積 
所祝君者，豈敢如息。在養在正，在進在德。在好聞過，在親亮直。精講明辨，所以臧也。早夜思索，不可忘也。以正而通，以正而窮。以義而始，以義而終。勉之戒之，其所養者，勿使害之。
送張子厚滕縣行 徐積 
戰國甚於狼虎鬬，孟子力將仁義興。豈無父老傳聞事，爲我訪之鄒薛滕。
送錢思權 徐積 
子處我爲兄，我以子如弟。何待去呼喚，自可來相視。不敢苦留君，留君住數日。待問六年事，但恐煩紙筆。昨日從早起，等君到昏黑。
贈張教授 徐積 
君看兩鴻亡所依，江南塞北何所歸。一鴻留在淮之湄，一鴻獨犯霜露飛。哀復哀兮將奈何，願期弟子廢蓼莪。先翁經却憂患多，爲君半夜成悲歌。
戲答  其一 徐積 
我喉已吞霜，我口復吞月。吞霜吞月太麤豪，五臟心胸總清徹。東家亦有人中清，一從年少名豪英。文章餘事能用兵，蛇矛丈八折羽旌。排成大陣將橫行，太華屹立洪河傾。螭騰豹躣哮虎鳴，斗膽可落突眼睛。衝車突騎出不意，鋒不可當聲動地。前軍已勝後兵繼，唱罷凱歌氈帳睡。將軍但築受降城，老大不煩修武備。
戲答  其二 徐積 
君看月上霜，君看霜下月。不知月蓋霜，不知霜蓋月。但覺我一身，上下中央四旁總澄徹。霜是何物如此清，月是何物如此明。白頭老翁坐中庭，半夜可數毛髪莖。羣陰積聚純粹精，蝦蟆吸盡瑶池津。銀河兩道來藏冰，玉龍走入蟠千尋。倩君兩耳爲我聽，其閒恐有波浪聲。初出海時蛟螭鳴，却入海時潮頭生。小鯨走入尾閭內，大鯨大鰍寒不睡。莫教射倒金銀宮，鰲背神人難設備。
贈徐彥 徐積 
昔者見君面，記得秋風時。遺我壽陽書，故人情可知。一從西城居，復來南郭住。時時還憶君，不知在何處。
寄朱少府 徐積  洞庭湖
過巴陵後北風猛，洞庭水白湘波冷。江頭風猛霜霰多，竹節老硬竹梢緊。此時誰爲湘江行，其人有道直而清。宜其所至無冤情，蛟龍不復侵屈平。
代人上陝西漕生辰 徐積 
嘗聞五百歲，一有賢人生。議者實在公，仍與聖運并。全資五嶽粹，高挹太元清。與帝爲元老，與國爲名卿。中外試已煩，玉振而金聲。漕柄雖云劇，其道安足行。宜哉廊廟器，蹇蹇王之庭。春色滿長安，春山圍長坰。春芳森綺繡，春風鏘瑶瓊。秦封幾千里，富庶而安榮。人與春意和，淨竦長安城。何以獻公壽，莊氏之椿齡。何以獻公福，洪範之康寧。黄河爲富貴，太華爲功名。此詩何爲者，聊用歌羣情。
贈慎伯筠 徐積 
掘盡崑崙山，美璞纔一雙。何人橫大陣，未戰敵已降。秋風吹老檜，明月沈空江。禮天者大事，其器不可尨。
送秦漕 徐積 
維古之人，厥修有道。使臣之美，於詩可考。其馬維良，曰騏曰駒。六轡賁如，如沃如濡。而况其身，潔不可汙。身不可汙，其可辱乎。載驅載馳，載馳載驅。雖則馳驅，咨詢咨諏。以來厥修，聚其所聞。使于四方，如圭如璋。燁燁煌煌，爲國之光。其美無疆，後人不忘。維時不忘，而有斯人。斯人維何，維古人是思。古人是思，是思是爲，如璋如圭。如圭如璋，維德之輝。如醖如藉，維德之儀。維德在躬，維日不足。是問是辯，善也彌篤。美哉是乎，誠自中出。誠隠而顯，成己成物。維誠則然，亦在所勉。勉而弗已，終之不倦。所往所居，老生腐儒。窮商賤賈，野人山夫。彼所知者，出於精專。情僞利害，窮根到源。其可遺乎，可使之言。
寄太康知縣周宣德 徐積 
冬之季月，月及上弦。太康書來，慰此皤然。并其成法，別爲一書。敏而有術，使我嗟吁。考其大指，官之楷模。官守其約，事總其要。何弊不除，何隠弗照。如陛高臺，俯視四旁。不持度量，是物可量。挈裘之領，提綱之綱。維簡維能，維能維精。維精維思，維思維誠。既誠既明，既信既行。日有餘力，民亦閒暇。不肯頑惡，孰爲欺詐。不出一符，不遺一力。或將爾車，或負爾穡。四境之內，如雲坌集。一歲之事，先期以辦。私無所擾，公無所患。至於盜賊，無處伏藏。情既暴露，脫身奔亡。吏案可空，刑書可閣。俾爾室家，既安且樂。豈唯太康，世蒙其業。凡百有司，皆來取法。勿毀其成，在彼後人。勿有所嫉，勿摇勿傾。如川斯流，勿窒其行。美哉太康，不負厥官。到官之日，坐席未安。所成者大，所及者遠。何以加之，加於所勉。又何加焉，不倦於終。遺之無窮，智者之功。
送張漕正 徐積 
以正名官，居官以正。豈惟朝廷，生民之幸。名官以正，居官以直。豈惟生民，宗廟社稷。積者爲慶，流者爲澤。遠者無疆，久者無極。此奚有他，一言之力。維時我后，智勇兼有。揭日當天，操杓運斗。隨手如意，不勞而治。明明赫赫，有因有革。所因者宜，所革者當。維當維宜，生民之望。維正維言，民之望之。維言維正，何以尚之。越有諍臣，義不顧身。白刃可蹈，赤心可傾。既曰真矣，弗變弗移。既曰直矣，弗阿弗隨。何事可沮，何利可回。不可則止，其可則爲。往司厥官，往成厥功。回天論事，有祖之風。
送趙漕偁 徐積 
人之古貌，心未必醇。心醇貌古，或非通人。我視趙公，其貌甚古。心德俱醇，通達明悟。我曹山野，豈足盡知。但據所見，以類可推。大河之說，何其通達。精簡平允，明辨昭皙。蓋其心得，身至自閱。坐而可言，起而可設。又云九河，勿守故迹。但求禹意，然後爲得。此說尤奇，漢儒不及。我自黑頭，盡心河渠。逢人輒問，三十年餘。得公此說，庶幾成書。既講大河，遂及賑饑。如此方略，所繫甚大。鄉官胥徒，實爲巨害。使領雖賢，吏不可乏。必得官吏，斯爲善法。可爲利澤，可制奸猾。如其備預，莫若義倉。勿取軍民，勿法隋唐。裒多益寡，斯謀乃臧。損上益下，民悅無疆。可自王公，下至選人。每月之俸，百取一分。凡千錢者，其出錢十。斛取一升，縑取一疋。各從本所，貯其本色。主者不勞，但視其籍。不移一符，不煩一力。月知所增，歲知所積。出者不勞，如無所出。其所損者，毫毛涓滴。一倉之內，諸所畜聚，盡是官俸。凡皆爲民，不得移用。即移用者，法不可縱。不以去官，不以赦原。設法如此，其誰敢干。古人所貴，講辨之學。應而弗精，詢謀諏度。惟是陋生，不足待問。問而不應，應而不精。君子不爲，非人之情。惟是弗精，面目靦然。在乎復教，庶無後愆。
送趙守 徐積  泰山
齊有高密，有沂有沐。旁有泰山，莒魯郊關。粵有人焉，氣清神聳。立節以高，處義而重。維節維義，肇自布衣。根本淵源，所養可知。以義爲文，洪暢精微。以義持守，隠如堅城。以義作爲，動如精兵。面有正色，口無諛聲。赤心可割，肝膽可傾。以義接物，不矜不驕。以義臨民，實庇汝曹。實康實濟，實愷實悌。民實宜之，實受其惠。方今天下，雖曰治安。正在所恤，民有饑寒。公所往居，豈肯草草。戒吏侵漁，欲民溫飽。言者爲準，行者爲表。維恕維平，除煩去擾。狼摧其牙，虎縮其爪。父子室家，足以相保。作此詩者，豈徒然乎。庶使其民，傳告歡呼。
謝玉師 徐積 
河沙亦可數，海水亦有畔。師恩及吾母，其多卒無算。遠者窮無邊，深者入黄泉。黄泉兒莫到，慈母忽有告。冥冥長夜中，如行白日道。兒一別母容，可想不可逢。憑師無量恩，恍惚如相通。師恩若何爲，真誠與高義。幽明雖有殊，母子各有慰。欲報將奈何，肉鎸骨可磨。泣盡感恩淚，慷慨成悲歌。
送雲鶴山人 徐積 
星非甘公，卦非焦贛。善言五部，枝幹迭用。所據甚精，所發必中。輔之以教，其益彌衆。以剛止邪，以柔止訟。躁者使靜，義者使動。仁使之修，虐戒之縱。險者使平，浮者使重。如此庶乎，殆可折衷。行矣勉之，斯言可誦。
送李守孝博 徐積 
外官之重，其惟使乎。使者之重，兵政刑誅。持挈綱領，設施楷模。以實去僞，以清革汙。善本須養，惡根必鉏。非嚴不肅，非寬不舒。非威不行，非信不孚。諸如此類，一不可無。而况百粵，嶺陽海隅。其俗彍悍，戒吏侵漁。緩之則懷，擾之則吁。又况其徼，谿洞蠻居。慮要先定，戒須早圖。使臣之重，不其然歟。命使維何，曰山陽守。維山陽守，其質忠厚。既明而恕，惟所自有。以嚴以威，以左以右。維恕維平，維詳維精。所濟維敏，所孚維誠。刑無必用，事皆原情。或虛其獄，或空其庭。稱者盈巷，傳者盈城。四境之內，盡爲歡聲。其體則莊，面無浮氣。其目則瞭，心無所蔽。不激不詭，不遷不泥。亦不自務，亦不自恃。好謀好詢，使臣所貴。維詢維謀，何以酬之。維時武備，爲國修之。我聞番禺，熙寧之前。弓手之外，槍手三千。總計一路，何啻萬數。因而循之，不煩招募。可增其籍，可當土兵。不費斗粟，不用尺繒。其便如此，何憚弗興。付之善吏，以成其能。訓之練之，按閱有程。可如漢制，選擇驍銳。號爲奔命，無所不備。豈惟廣東，自廣而西。聞命即赴，勢張力齊。如聲如響，如鷙如飛。如决大水，從山赴谿。蓋神速者，用兵之奇。仍堅其城，仍濬其池。雖有交趾，正如狐狸。伏藏窟穴，其何能爲。
贈武夷旅人 徐積 
武夷旅人，而有氣節。不肯瑣瑣，亦不屑屑。持此守身，歸慰其親。既慰其親，亦告鄉人。
贈龐公 徐積 
司馬德操，來就龐公。杖履直入，名姓不通。坐其堂上，指揮呼索。催令作黍，云我有客。龐公妻子，堂下羅列。拜且聽命，奔走陳設。此時龐公，適自外歸。忽見司馬，其喜可知。一堂之上，相從笑語。其旁觀者，莫分客主。我讀其書，愛其古風。真厚如此，精誠交通。量如溟海，義薄雲空。至於妻子，亦爲歎者。苟非其人，往往見駡。蓋有是夫，而有是婦。能佐夫義，善敬夫友。可警薄俗，可示厥後。
送裴守 徐積 
維時西南，巴蜀一道。强楚侵疆，故蜀東徼。水激以猛，山迫而峭。人性堅悍，地形險要。孰往而使，孰撫而教。惟帝難之，乃眷東顧。曰山陽守，智足知務。能正而和，能察而恕。嚴所以立，寬所以輔。性不狎侮，躬有法度。是表是儀，可俾可付。其往欽哉，所居必裕。公拜稽首，馳傳以起。入境褰帷，登山叱馭。設施有本，先後有序。可者立行，不可立去。公曰來汝，吏受約束。天子聖人，汝勿苛酷。民心無他，罪生不足。窮閻荒村，頹垣破屋。豈可羅網，更入牢獄。公曰兵官，當去其懦。賊侮則犯，賊畏則挫。勉之在勤，戒之在惰。兵要素練，慎勿安坐。公曰縣尉，縣無城郭。姦者鼠伺，狂者獸攫。一邑性命，弓手是持。選擇補之，訓練使之。即有能者，有以勞之。即不能者，戒之告之。在昔漢氏，蠻多變者。失信失恩，擾之故也。今則不然，有以處汝。德以服汝，威以御汝。恩以結汝，信以固汝。汝無自恃，皇帝神武。凡公敕戒，吏皆奉行。何法不恕，何刑不平。何兵不練，何技不精。一綱盡舉，百爲大成。盜賊衰息，蠻夷信服。四封之內，截然整肅。小人有依，良民受福。天子嘉之，馳傳以召。慈母喜之，載色載笑。神亦祚之，永錫難老。
送范宣德 徐積 
客有斯人，而有美質。可養而充，其在不息。養之以正，充之以義。何適不可，何爲弗至。
送李推官 徐積 
物有所興，因人而就。其人維何，所性忠厚。能謀而果，能明而究。身任其責，力成厥構。既成之法，可繼於後。入門而東，自南而北。如汙斯隆，如枉斯直。如塞斯通，如隘斯闢。如翼斯張，如衡斯舉。如蔀斯赫，如閴斯睹。室有明窗，牆有堅堵。地無游蟻，穴無伏鼠。既完既成，既安既處。師乎師乎，豈可苟然。心爲道本，身爲義先。心之所無，道不可傳。身之所無，口不可宣。唯正唯直，求己以全。以義以命，如耕平田。處心積慮，貫通神明。無忝鄉校，勿負朝廷。成人子弟，慰人父兄。二三職事，其亦警戒。欲善諸外，先治諸內。存誠防邪，集義養氣。作僞心勞，作德心逸。如此兩句，守而勿失。謹佐爾師，各修其職。庶乎諸生，其則不遠。已修加修，已善加善。不率者從，不類者變。子弟如此，父兄所願。可慰鄉人，可成學風。可酬其勞，可稱厥功。
送喬司法 徐積 
喬掾循循，有如寒士。面無浮氣，能訓諸理。可養可充，曰正曰直。其維思誠，其在不息。
送賈鎮卿 徐積 
蕭縣大夫，氣質端勁。其中所養，不邪而正。正以輔才，恕以輔明。面無諛色，口無諛聲。若斯人者，宜於王庭。而况一縣，爲惠爲澤。恕所以惠，威所以立。猛寬得中，韋抗是也。誅姦殄寇，有賀齊者。東漢龐參，作守漢陽。政所以茂，實繄任棠。以君之正，以君常德。力追古人，是宜是適。
可養一章贈別范子舟 徐積 
可養可充，曰性曰氣。以君美質，斯已可貴。養而充之，何所弗至。
送山陽宰 徐積 
大夫三年，平恕如一。靜而不煩，民安厥室。大夫去矣，何以述之。我述民言，民實德之。
贈呂公侍講 徐積 
我敬呂公，以其德齒。敬之愛之，何時已已。美哉呂公，文在其中。見乎外者，古人之風。維賢有德，神相其祉。何以祝公，勿藥有喜。
送汪宮教 徐積 
堯親其親，教官得人。所性忠厚，貌純氣真。學爲耕稼，經爲本根。實之爲行，賁之爲文。辭令出口，法度在身。大學小學，其誰弗循。循之維何，維義是適。不驕不肆，無邪無僻。大者敬義，如漢元王。小者樂善，如漢王蒼。樂善敬義，何有不臧。保躬無悔，受福無疆。無疆之福，維順維忠。維忠維順，維師之功。
代諸生送蔣守  其一 徐積 
明明楚侯，爲國之光。王明是選，王命是將。皇皇者華，六轡如濡。轡且如濡，其德可孚。其孚維何，潔不可汙。皇皇者華，六轡沃若。轡且沃若，其德可度。其度維何，清不可濁。潔也不汙，清也不濁。德則不渝，澤則不涸。民則宜之，民則樂之，神亦作之。
代諸生送蔣守  其二 徐積 
長淮之南，楚爲最劇。守者爲誰，以才以德。守既視事，未逾厥月。吏則胥畏，民則胥悅。物來必應，事至立决。守之動靜，皆有法度。不苟不簡，不暴不怒。處煩以敏，輔嚴以恕。庭無滯訟，獄無冤囚。民無愁歎，俗有歌謳。古之三府，謠言奏事。今豈不然，兼採公議。付之使節，是以用之。付之遠俗，是以重之。其俗既平，其刑既清。章德表功，來朝兩宮。兩宮聖明，柱上記名。
送山陽太守李公 徐積 
維淮東南，孰爲州最。曰李大夫，實勞於外。公雖老矣，方壯方剛。處劇而靜，不煩以詳。大率郡縣，事如草芒。而况楚州，車輪中央。侯繇其衝，客出四旁。北迎大車，南亂巨航。公移私訊，駢檄交章。大夫酬應，談笑以將。大夫甚健，日力有餘。事至立决，罪無囚拘。教以好語，完其體膚。據案而坐，處之須臾。吏休兩廊，庭中空虛。所以楚人，愛公之敏。揮刀截繩，彎弓射隼。敏所以輔，其本則明。窮姦破僞，窺心見情。譬如工師，譬如良匠。手無所設，目無所妄。物隨以就，法隨以施。大尋小尺，方矩圓規。嗟民雖愚，所以有幾。曰敏曰明，曰公有體。曰不生事，曰不悖理。不阿不隨，不激不詭。民以是悅，衆以是和。何以送之，其可弗歌。在昔奏事，實采謠言。凡我鄉黨，宜歌斯篇。
送江倅 徐積 
昔之別駕，則有王祥。其民歌之，海隅稱焉。今亦有人，能紹厥後。民之悅之，稱不容口。庶民所見，乃其皮膚。見察情僞，見敏簿書。見法平恕，見獄空虛。事見無留，才見有餘。己不敢肆，人安厥居。其所見者，止於君子。良士大夫，謂其所性。得之剛毅，所以能斷。所以無蔽，所以敢爲，所以勇義。决遣簿書，是其餘事。漢之朱博，趙張龔尹。撫恤大衆，何獨古人。王祥雖賢，失在寶刀。正而平者，心則不摇。人或贈之，則弗受之。借曰受之，何佩有之。弗佩曰正，曰平維平，宜於朝廷。用之一方，一方之綱。在我者正，是謂爲政。
送蔡守 徐積 
維淮之南，楚爲劇州。守土之吏，孰明以周。蔡公既來，爰究爰乂。明維照姦，威維沮僞。維明維威，無敢恣睢。侯曰可矣，其治孔易。迺興學校，示之本原。儒居儒處，禮容義言。迺修釋奠，教民之恭。有嚴其色，有孚其顒。迺行鄉飲，躬爲主人。拜辱拜豆，盥洗獻賓。其儀孔肅，其禮孔均。迺召父老，父老俱來。幅巾短褐，浩其盛哉。父老升矣，侯則興矣。父老坐矣，侯則妥矣。父老未醉，笑歌其聲。父老既醉，髪白顔頳。父老去矣，侯則舉矣。餽之物矣，告之語矣。其語維何，維善是示。善者使修，惡者使止。告爾宗族，告爾鄰里。維時父老，奉之以行。維時庶民，亦克用承。悖傲者沮，善良者興。狠不敢鬬，强不敢凌。不義之訟，莫涉吾庭。行之期年，幾移其風。吏事用簡，獄牢數空。道上之物，必歸其主。行路之人，無或敢取。逋攘慝姦，明其購賞。傾其巢穴，破其支黨。侯曰未也，江淮之患，不備不虞。迺召尉邏，迺呼卒徒。迺張爾弓，迺操爾殳。迺坐迺作，迺馳迺驅。勇者迺奮，怯者迺舒。我備既强，我戎既整。小剽之攘，破膽縮頸。侯之方略，可以捍邊。捍邊如何，威名毅然。何兵不精，何城不堅。虜不敢犯，敵不敢前。侯有所祈，曾不旋日。雪霶雨零，輿濡衣濕。維其有德，將之以誠。神由以格，物由以亨。侯之爲人，不患不恕。維恕維威，維民維宜。侯爲使者，不患不威。維威維恕，維感維豫。侯之察獄，不患不明。維恕維明，維平維精。維時嶺表，維時海隅。聞侯之風，既安且需。冤者使伸，戚者使愉。吏長則進，物殘則除。抉其已垢，刮其已汙。維有其才，無施不可。用之本朝，維良維佐。用之一方，一方之綱。嗟今之人，莫如侯者。侯之所爲，可示天下。維其可示，是以可歌。
謝李自明 徐積 
養以其久，真以其積。維積維久，是以爲德。德而德之，或表而失。德而弗德，然後能造。孰爲斯施，孰爲斯報。德其德者，伐幹以斧。弗德其德，培以根土。德乎斯乎，其孰禦乎。
贈胡大夫 徐積 
兵有三難，一曰難知。二曰難處，三曰難言。眇忽精微。偉哉胡公，講辨必精。以兵爲難，是爲知兵。是爲力學，是爲老成。惜乎老矣，未見設施。其誰知公，胸中之奇。弗施於兵，施於有政。所在所居，斯民之幸。
送呂清叔  其一 徐積 
寒水如烟霜似雪，半夜疏窗透明月。此時有客正不眠，淮上吟聲無斷絕。
送呂清叔  其二 徐積 
昨夜月初圓，今宵月初缺。月圓月缺本無情，惟有文通恨難說。
送呂清叔  其三 徐積 
慘慘黄昏天欲雪，蕭蕭淮浦人聲絕。風擊寒雲雁正鳴，客眠孤棹燈方滅。
贈王觀文 徐積 
一自西征登將壇，探其窟穴除其殘。鄰羌餘喘雖偷安，匈奴右臂殊不完。聞公姓字摧膽肝，穹廬部落匿可汗。何當飲馬朔海乾，雄文高勒燕然山。古來從事多壯夫，凱歌得意更豪麤。共公談笑觀投壺，醉筆揮成露布書。歸來却佐神聖王，愛賢樂道不敢忘。德功甚盛謙尊光，始終一節郭汾陽。
答張文剛 徐積 
張子問著書，使我長嗟吁。有意在黄絹，無能任白駒。筋力如老驥，頤頷生霜鬚。二子少且壯，努力相雕枯。
答劉子靜 徐積 
風蘭不復採，風樹何由靜。一日復一日，大龍自馳騁。無限好花開，何異秋風景。灑淚報君詩，正是鶴孤警。
答穎叔 徐積 
大使莫憂淮上叟，萬事付之詩與酒。若問我家何所營，爲比陶潜少三柳。
和張文潜晚春  其一 徐積 
春在亦飲酒，春去亦飲酒。若問此閒時，便是無何有。
和張文潜晚春  其二 徐積 
昨日枝頭紅，鮮鮮染人指。今朝尋不見，已在汙泥底。
和張文潜晚春  其三 徐積 
麥穎未黄乾，桑實半紅濕。恰得一犁雨，田事正火急。
和張文潜晚春  其四 徐積 
人事無如何，多於道傍草。但問酒有無，莫管老不老。
和張文潜晚春  其五 徐積 
人生少娛樂，閒日亦有數。藥草正肥時，好望雲山去。
和張文潜晚春  其六 徐積 
風暖燕窠牢，雲晴鳥翅健。物生自有樂，亦各適其願。
示諸生 徐積 
子莫爲文學纖麗，須是渾渾有古氣。本源要在養諸中，不然恐汝爲時輩。
謝張尉 徐積 
魚葅乃以玉版名，可將苦酒試光明。張華陸機勿下筯，盤中恐作霹靂聲。
送秦漕 徐積 
以身送客情幾何，以心送客情最多。任意所之無遠近，不論山險與風波。
贈鄭毅夫 徐積 
摩天羽翮森森齊，胸中壯氣蟠虹霓。區區世俗誰相知，青雲歧路看如泥。
送陳長官赴衡陽 徐積  洞庭湖
楚天摇落霜風早，山色依依江渺渺。洞庭水寒帆影孤，雁聲正在衡陽道。君不見屈原憔悴賈生夭，遺恨至今猶未了。日晚江頭船住時，行人莫望江邊草。
南山有奇木贈慎彥鄰 徐積 
人皆患窮餓，子獨無寒饑。子乃何爲者，汲汲售於是。漢之公孫弘，唐之張柬之。子豈不知此，與世相驅馳。南山有奇木，犖犖松檜姿。此木在深山，年代不可知。烟雲終日蔭，雨露早夜滋。一幹可爲棟，一枝可爲榱。耽耽廊廟中，小大皆可施。子豈不知此，汲汲將何爲。子其自努力，發憤而忘疲。孔孟非異域，行者皆可幾。退之雖絕足，大步亦可追。嗟子之兄弟，與我如四支。余言子其聽，無使我歔欷。
答何楚才 徐積 
有客能操耒，而捨其良田。有客善攻玉，而探珠於淵。二者之是非，子以謂何如。子乃捨所急，若是其渠渠。然余有二說，可爲不可爲。所爲不可者，子家無寒饑。所謂可爲者，奉養之所資。余此二說者，子當慎擇之。余嘗奇子貌，亦嘗憐子文。不能爲子謀，嗟哉空云云。
還崔秀才唱和詩 徐積 
元白有餘勢，孟韓無困辭。子美骨格老，太白文采奇。當時大道久破碎，人人文字萎薾而支離。天生數子將卓卓，鴟鴞正成羣，一鶚摩天飛。嗟君不與數子共，使君逸氣填塞無所施。我來雖無知，黄金白玉看如泥。自從詩卷一入手，掣然直上青雲梯。十宵不睡亦不困，厭賓日日關柴扉。秋風獵獵吹橫河，蒼天萬里生銀波。起來半夜吸一口，睡魂酒病都消磨。
贈慎叔良  其一 徐積 
昔日黑頭交，今爲白髪叟。約是三十年，情好於此久。且待花開時，同把一盞酒。君看我門前，兼有兩株柳。
贈慎叔良  其二 徐積 
昨日故人來，慰此白頷叟。兩叟忽相見，面色如飲酒。將此酒色面，抵却春風寒。飲酒豈易比，歡好良所難。我已五十八，君已五十七。人生勿草草，兩公須努力。
贈慎叔良  其三 徐積 
相逢便吐胸中奇，直道而交與世違。硯席已逾三載共，鸞凰須約一時飛。嗟予從事於今僻，似子知音自古稀。好去上書言得失，買臣猶取虎符歸。
贈盧魯山  其一 徐積 
充囊勿用錢，古律長短篇。子勉如不已，斯文終可傳。
贈盧魯山  其二 徐積 
一詩將兩年，不出非空然。爲子有佳行，重爲進德篇。孔孟有常處，四通八達路。其道甚坦夷，行之莫能御。夜思而晝行，求至慎勿遽。存誠防他歧，積微從寸步。積之能不已，其率可馳騖。仁義固其常，忠信乃先具。正直常與游，前却慎勿顧。所謂氣馬者，尤宜審其御。孟子言最詳，揚雄亦深悟。勉之復勉之，子無忽吾語。凡我今之人，皆欲達其所。而况鄉閭中，待君爲處女。
寄秦少游 徐積 
子用心於我，知者蔡彥規。彥規今死矣，誰能述所爲。若說子用心，古人如此稀。顧我不能報，臨老形於詩。
贈錢思權  其一 徐積 
好笑兩學官，果然作不了。子去恐無船，我眠幸有草。君看野田中，閒花亦不少。昨日有人來，贈我吟詩藁。
贈錢思權  其二 徐積 
有客叩茅廬，時來見鰥老。今朝二十七，春風有多少。共子樂有餘，如何醉不倒。坐中忽索馬，歸慰親懷抱。
贈錢思權  其三 徐積 
有客懷剛義，無物能干抱。堂有白頭親，惟憂甘旨少。其家十五口，行計亦草草。也須謀饘粥，不可使饑倒。
贈錢思權  其四 徐積 
同室與鄉鄰，勢與他人異。義當同子去，豈敢徇於利。但恐登舟時，無以慰親意。沽與玉甕醅，豈煩酒官義。
贈袁評事 徐積 
今年七十歲，歲歲增康寧。人閒有壽鶴，天上有壽星。更若欲齊椿，但看南華經。
大河上蔣寶文 徐積 
大河者大事，我輩安足明。野人好狂言，夫子知本情。念此有官守，不可從公行。心方愧古人，渤海之王生。
寄王十七丈 徐積 
舒州懷寧尉，是我丈人行。兩遺小書去，其禮若非抗。何德稱殊禮，胡顔拜首貺。更致附吟哦，以問公無恙。
寄張芸叟 徐積 
豳有張芸叟，言行俱無邪。攝官爲別駕，虢州仍近家。寄書來報我，便可取其兄。兩縑爲一被，同卧復同行。
寄吳安中 徐積 
十月十四日，人自江東來。書詢杜微病，粟代陸生梅。高義有如子，卹病而救災。老身將入土，報之何如哉。
贈魏教諭 徐積 
酒官幸得風流掾，任貴須沽不須賤。共君吟笑醉春風，詩似陽春共黄絹。祝君長作白頭吟，台背肌膚凍黧面。
贈陳誠父 徐積 
東海陳誠父，回身過山陽。登時來見我，言恕而行方。主人太山野，薄意似酒漿。仍勸客莫飲，恐酒有所傷。
贈張才父 徐積 
自笑陶潜輩，相逢却論兵。誰知陣上客，時訪郭西生。喜公抱忠義，顧我非縱橫。今來求篤論，古事聊一評。奇正要兩存，衆寡不可輕。兵間有萬變，所慙思弗精。
贈陳糾 徐積 
子來別我時，送子到巷口。約去百步地，出巷更引首。乃與二三子，回所舍依依。故人情可見，何用送行詩。
和蔣龍圖  其一 徐積 
公之所設施，道德之餘事。有性給其才，無物蔽其意。大車積以載，牛刀迎者解。以要操其綱，以妙觀其會。善譽不盡知，善毀沒可譏。校之古人輩，彼若有所爲。公之所然者，以智不以鑿。其力日以裕，其濟日以博。至於我曹者，使相望相聞。猶能領官屬，携詩叩吾門。先看陶家柳，次看陶家菊。茶中許投花，坐上呼燃燭。顧我爲樂叟，勉我以不倦。我是孟東野，終附鄭公傳。
和蔣龍圖  其二 徐積 
鷁口啣波船過猛，檣幔排雲北風緊。耽吟俊老繡衣寒，傳詩急使筠筒冷。詩同使者從何來，謝安枕上吟哦回。吟哦去望江南雪，雪中往往梅花開。
和李自明 徐積 
自明多奇辭，更爲奇怪歌。好共盧仝騎綠耳，吟哦直上崑崙坡。更令張旭輩，醉中揮筆書嵯峨。安用呼老子，兩脚跨橐駝。有命得堅疾，無術除沉痾。一從水木迭用事，肺爲廢物囚網羅。而況小暑之後有初伏與大暑，更添熱厲兼昏魔。骨閒赫赤炭丸走，皮上烘炙鐵手摩。有時一屋之內但覺湯火近，不辨鑊與鍋。手持匕箸腹先脹，酒到喉嚨顔已酡。青黏漆葉無所用，鳥伸熊顧其奈何。五臟孰云可湔洗，百骸終恐生蟲窠。脫身難上赤霄路，夢魂忽泛滄溟波。滄溟盡處是星漢，有人常弄機與梭。枯槎去後更無客，歷歷赤桂來經過。取得良書掛牛角，持將斗柄吞明河。但把明河吞滿腹，不去龍田拾瑶玉。便控鼇頭出海來，霞點雲痕在眉目。起穿兩柳行青莎，怪歌使我須吟哦。吟哦作文非小事，要爲法度後世無譏訶。大抵文章本諸內，歸之無憾斯平和。擬之於經輔之友，精講明辯相切磋。君雖病肝，其心可用教。我雖病肺，心亦不自阿。日夜思索，已矣老矣，所學亡失多。
和倪敦復  其一 徐積 
一別北軒君，參商與胡越。先聲從西來，塵榻爲君拂。吟行時引頭，吟坐即摇筆。未見問行人，既見惜短日。緩頰相問勞，劇談盡忠切。耳竅雖塞豆，口角自流沫。崔子祥而論，祝令閔且說。籬閒菊參差，樽中酒澄澈。把酒互相勸，投菊兩不絕。客主莫分辨，僮僕亦娛悅。若比龐公家，妻子不羅列。悔令唱驪歌，惜不醉寒月。念子爲令尹，行義高突兀。當官志不回，斂版腰可折。與俗皆背馳，而慕古遺烈。竹節生便堅，劍氣久已發。其時東野外，頻煩大夫謁。篇章日相尋，氣勢誰可遏。仍携大軸來，使我兩目閱。人事有合離，歲月成恍惚。逸翮騰方高，駿馬足不蹷。子實不我忘，我亦不子忽。與之氣類同，見之心欲豁。金城不可破，鐵槊不可奪。擇交蓋已定，言志亦已合。布陣詩甚詳，揮灑手不歇。更約臨行時，斯言可贈別。
和倪敦復  其二 徐積 
縣令醉時花滿睫，縣令卧時雲滿榻。其時北面竹軒凉，雨聲霎罷風颯颯。美人爭唱醒酒歌，濕透紅綃聲未匝。玉容沃以沉香水，瑶槃凍屑珠璣雜。魂夢適從何處來，帳中猶把浮雲踏。自說騎鸞向閬風，到時玉洞諸仙合。只被桃花迷殺人，行顧瑶關忽雙闔。枕上猶能走筆吟，纍纍吐出珠千蛤。壓倒唐時白與元，兩翁相顧如何答。
答范君錫  其一 徐積 
醉中吟問風流掾，酒價太高何日賤。如何使我典衣沽，詩人未有春衫絹。詩人有酒不須歌，自有春風四面多。山陽才吏倪大夫，煩君爲我特致書。正月臘寒猶未去，諸君吟坐待圍爐。
答范君錫  其二 徐積 
報漫翁，無錢可沽酒。青衫典不得，黄卷賣不售。借問公田中，秫米種幾斗。休管將來旱與水，莫爲妻兒種粳米。兄來留下二萬錢，送與酒家主人未。不然何計見春風，空將花插白頭翁。簿書營營幾時了，何如載酒訪揚雄。
答范君錫  其三 徐積 
漫翁俊逸幾無偶，安得吟詩類中酒。却是蓬頭枕上吟，不知還有人嗔否。漫翁春思今如何，但覺新詩老更多。却應笑我粗豪甚，頗似將軍出塞歌。
呈周裕之 徐積 
海陵周裕之，又爲淮上客。來尋南郭路，不見張宜伯。宜伯在京口，不知誰與遊。時時應北望，只可見瓜州。
恨君不作洛陽客 徐積 
余雖不作洛陽客，自有吟魂兼醉魄。吟魂醉魄御風行，看盡千花萬花色。寧知洛浦有人留，挽定春衫歸不得。脫身誤入嵩山中，山中逢見白鬚翁。歡然借我雙金童，須臾引入花林中。亂花深處迷西東，花光照天香薰空。金盆挹酒雙瑶鍾，酒酣邀我吟春風。紺雲千丈揮玉虹，搜羅萬變窮神功。有人飛下紫霄峰，酬詩解佩聲玲瓏。余方却步不與語，笑余不似鄭交甫。
答錢思權 徐積 
兩箇學官位，都來一步地。青眼與白眼，五日不相視。子爲道塗行，我爲刀筆吏。兩者較勤勞，大同而小異。
妾薄命 徐積 
妾家本住吳山側，曾與吳姬鬬顔色。燕脂兩臉綠雙鬟，有貌有才爲第一。十歲能吟謝女詩，十五爲文學班姬。十六七後漸多難，一身困瘁成流離。爾後孤貧事更多，教妾一身無奈何。其時癡騃被人誤，遂入朱門披綺羅。朱門美人多嫉妒，教妾一身無所措。眉不敢畫眼不擡，飲氣吞聲過朝暮。受盡苦辛人不知，却待歸時不得歸。羅衣滿身空挹淚，何時却著舊時衣。
如今 徐積 
如今八月九月時，吟翁還愛黄菊籬。及見清風楊柳枝，時時對柳呼酒卮。頭顱半禿牙齒稀，村田未去尋牛衣。爲唱驪駒不及時，主人先道無庸歸。
夢中作 徐積 
詩翁吟袖忽翩然，使脫紅塵騰紫烟。一身病骨如生翅，兩道銀河不用船。奔星相隨趁明月，鳴鸞引去追飛仙。琅玕樹下夜宴起，雲童爲汲瑶山水。仍遣詩筒寄閬風，詩筒落下烟霞中。人閒知是吟哦翁，舉頭齊望青冥空。
誰何哭 徐積 
誰何哭，哀且危。白頭母，朱顔兒。兒忽捨母去，母何用生爲。架上有兒書，篋中有兒衣。兒聲不復聞，兒貌不復窺。誰何哭，哀復哀。腸未絕，心先摧。母恃兒爲命，兒去不復來。朝看他人兒，暮看他人子。一日一夜閒，十生九復死。君不見昨夜人靜黄昏時，含辛抱痛無人知。其時忽不記兒死，倚門引頸望兒歸。
客去 徐積 
客去即吟詩，吟詩即飲酒。時時進一盃，往往積成斗。貪憶洛陽花，忘却江頭柳。借問別離客，得似尋常否。
醉中詠牡丹 徐積 
此花未開時，美子藏深閨。香心若無有，深淺何由知。前日花忽開，美人放出深閨來。春風盡日不相管，鶑是郎兮蝶是媒。誰將金錢擲西子，笑中不掩燕脂腮。君王親執紫金盞，太真又醉白瑶臺。此花萬態不可說，莫教容易爲塵埃。我心雖然淡如水，爲花一醉何辭哉。
楊柳枝 徐積 
楊柳楊柳復楊柳，舞罷青衫困垂手。相如病思最多情，沈約才清更酣酒。君看好鳥鳴枝閒，日與春風問安否。清明前後峭寒時，好把香綿閒抖擻。
睡  其一 徐積 
睡入凈域居，夢有殊方樂。不須汎海裝，去採神仙藥。手闢黄金闕，足踏巨鼇殻。更作西方行，真到崑崙脚。
睡  其二 徐積 
人莫嗟勞生，睡者吾一樂。困來入醉鄉，夢去得仙藥。瘦脛鶴伸足，老背龜側殻。日出紙窗明，烟霞忽失脚。
醉題友人詩後 徐積 
可惜兩眼青，不見一室白。爲子吟喉乾，使我酒面赤。醉中一夜騎鸞鳳，麻姑空敞桃花洞。南樓下去北軒中，西關放過東臯夢。
同門人夜看花示盧魯山 徐積 
罷酒已半夜，重來慰幽花。可惜遭風雨，太半成泥沙。移坐環其叢，含香嚼其華。五人摘滿手，歸來千萬葩。
謝人惠梅花 徐積 
江南費盡春風力，嶺頭驛使無消息。有人贈我一枝花，滿面春風與春色。
代簡招魏君 徐積 
詩老今朝頗安否，且來同酌一盃酒。雖無鼓吹相歡娛，自可笑吟相拍手。
偶題 徐積 
軺車使者良苦辛，手持漢節入紅塵。青嶂斷時初見日，黄沙飛處不逢人。妾身安在何足卹，紅簾翠幙遮羅裙。男兒大抵貴忠義，而況委質爲人臣。不憂死節奉王事，但恐偷生爲妾身。妾嫁郎時尚癡騃，可惜黄金如土賣。誤將玉體與儇兒，身卧汙泥佩蘭茝。無禮無義將奈何，但抱羅衣千萬带。欲令高節比梁鴻，說與墦閒仍不改。莫嗟遠別離，離合良有時。所願君自愛，養取胸中奇。莫恨別離久，願君自持守。所守義或非，得之適爲醜。君莫愛妾身，妾以死奉君。一片玉爲面，百尺布裁裙。子亦當何如，爲國愛其軀。一節死不變，如妾事吾夫。束带人待行，牽衣未能別。遺子酒一卮，聽我歌三闋。其一獻君壽，白髪爲君偶。其二祝康寧，玉體和而平。其三無累家，無令妾咨嗟。不患不富貴，所患入於邪。
三月三日作 徐積 
今朝乃是三月三，三分春色二分去。一分春色能幾多，吟翁老病無如何。却思翁在秦中時，年少愛遊山與溪。其時人物如神仙，手携酒榼擎花枝。人不惜錢似癡騃，乞者與之見者買。人人俱著好衣裳，處處紛紛成五采。山上山前鬧如市，人半歸時城欲閉。西溪最是柏坡頭，人家占却無閒地。更有幾處入城早，清明上巳踏芳草。若無疾病與死亡，人家大抵無煩惱。
雁從何處來 徐積 
雁從何處來，正望東南飛。毛閒認白露，肚下看殘暉。浮雲共烟水，日夜爲所依。衡陽是故山，但恐故人稀。
金沙行 徐積 
關西不雨凡幾城，孜孜誰獨勞其情。鎮潼太守真賢明，驅車遠有金沙行。春空破碧幢高旌，東風環珮鏘瑶瓊。溪翁不釣童不耕，隆隆千里謳歌聲。從容禱罷殘霞橫，蓮花頂上微雲生。雲兮雲兮雲莫停，霈然一灑塵埃清。
夢李白 徐積 
烏紗巾，紫綺裘。夢中太白從吾遊，陶陶爛醉江山秋。半夜起來覓不見，頭背長安淚如霰。
好笑南郭翁 徐積 
好笑南郭翁，白鬢愛楊柳。如今十月後，猶飲菊花酒。楊柳色漬面，菊花香漬牙。喉嚨溜香汁，腸胃浮香葩。所飲幾何酒，所吟無限詩。若言絲與管，便是吟哦時。心無一事累，意與千古期。一身成土木，兩脚登雲霓。但欲比陶潜，豈肯爲杜微。公有如此客，可不使公知。更問公安否，且喜公來歸。
觀草  其一 徐積 
一從有意惜庭蕪，幾日無心到楊柳。好色盡歸簾下翁，餘光掬與船中叟。紺液難從日下乾，芳姿易向霜中老。纔到春還車馬稀，青青勝却朱顔好。
觀草  其二 徐積 
山前勝入樵兒手，亦勝江頭伴烟柳。閒中好步陶先生，醉裏宜眠鄭雲叟。我闢閒階恨不早，草正茸茸花又老。人心好惡任不齊，但問青紅阿誰好。
觀草  其三 徐積 
觀草亦有術，可使無涯際。誰知簾下情，或有林閒味。南郭雖如此，東臯亦何異。便可棄衣冠，閒枕青雲睡。
繡屏戲呈思權 徐積 
先生卧內花爲屏，錦堆四面紅雲生。珊瑚枕上三四更，半醒半醉魂夢驚。安得仙葩千萬英，不是天台是武陵。
與熊熊作策寫詩 徐積 
此是熊熊策，先題吳季詩。季自題學書，如此怜吾兒。季有古人風，怜兒心可知。
莫望草 徐積 
莫望坡頭日，日色催行人。莫望河上草，草色空連雲。雲邊芳草路，茫然是何處。行人望不見，草色自如故。
書樂陵王伯年太子傳 徐積 
酷哉武成，枉殺樂陵。一步一杖，遶堂土頳。投之池中，池水盡赤。其妃哀號，至死不食。其指其手，拳不可擘。九院之後，小屍猶在。骨碎肉爛，緋袍金带。一袍有靴，一髻有解。哀哉嗚呼，此兒何罪。賊人之孤，負人之託。毒如豺狼，險如谿壑。身自爲孽，其子受之。扼咽蒙頭，連頸橫屍。報應如此，其來勿問。與其自殺，不容尺寸。我哀其愚，作爲此詩。永貽厥鑒，勿爲險欺。
哭崔刑部 徐積  终南山
前年離長安，與公爲死訣。長安門外長樂坡，胸中壯氣渾消磨。其時夜宿灞橋上，夢中勒馬猶西望。江淮之上情愈勞，去年曾寄西山高。今年今日春將歸，春風不似秋風時。山陽數月雨不止，泥深窮巷行人稀。忽聞公死終南山，坐中忽過東西關。黄泉一去幾萬里，吁嗟公兮何時還。盂有水兮無食薦，烹有茶兮無酒奠。魂兮來兮不可知，來若飄風去如電。報恩之事終有期，未必儒生只貧賤。
哭狗狗 徐積 
東門園上春風微，醇醇塚上花成圍。醇醇一去不復返，食一盂兮酒一卮。悲莫悲乎今日，傷莫傷乎舊衣。思其言而想其貌，吁嗟乎天殤吾兒。
偶述 徐積 
罇中一勺水，其味誠淡薄。盡日設重席，無人與酬酢。東鄰有旨酒，金壺而玉爵。門前羅軒車，陶陶一何樂。
閔災詞 徐積 
神地出淵泉，商羊向天舞。電火燒黑空，雷車震金鼓。大塊噫風吹黄沙，黄沙須臾化爲霧。此時陰氣一何盛，蚓噓雲兮鬼嘯雨。雨繩繩兮雲蒸蒸，天慘慘兮朝復莫。嗟爾長淮之民，何生而苦。方饉而饑，方疫而愈。乃有此患，普及於汝。地湧水泉，天降淫雨。浩浩之勢，包山逾阜。汝居無廬，汝耕無土。汝口嗷嗷，其誰安訴。吾聞堯水凡九年，民雖昏墊不失所。願我君王發德音，一變悲號作歌舞。
復古頌 徐積 
其難其難，道亦大艱，或缺或完。戰國盜竊，嬴秦暴孽，遺風餘烈。所存幾何，枯株之柯，填源之波。漢得天下，方有學者，其徒蓋寡。孝文孝武，稍稍復古。仲舒之伍，巉嵒崢嶸。窮先王經，道乃大明。西漢之風，與三代同，實儒之功。晉魏寇讎，學者寖浮，不源而流。齊梁之閒，斧斫刀剜，大樸益殘。隋唱唐和，元氣盡破，爲斯文禍。學者皇皇，賦道大光，六經逃藏。冶容艷膚，繡衣紅襦。衆奔羣趨，若大有爲。謂之背馳，終身寒饑。物不終盛，皇帝有命，萬口齊慶。復明經科，大張網羅，海隅山阿。麟之奔奔，鳳之軒軒，龍之蜿蜿。會稽之竹，崑崙之玉，牛山之木。逄蒙執射，伯樂進馬，造父御駕。琴瑟既更，韶音遊聲，復還於今。唐虞之謨，夏商之書，其庶幾乎。天下之賦，摧縮消沮，迷失道路。革萬世弊，興萬世利，繄我皇帝。臣敢不歌，流爲大和，百世不磨。
暴雨 徐積 
玉女投壺天大笑，千尋火炬當空照。老龍行遲天忽怒，雷車壯士渹連鼓。黑鱗鐵甲十萬許，急把銀河傾作雨。
思誠齋夜坐 徐積 
胸中不平氣，忽然凌太虛。無人哭一聲，半夜思唐衢。
逃席 徐積 
主人雖好事，其來不知幾。胡不築高垣，胡不關重扉。不敢直道退，遂由邪徑歸。飲過即有疾，何以慰親闈。
有客何爲者 徐積 
有客何爲者，不穿亦不鑿。匣中是何物，塵埃漬鋒鍔。登山守直道，荆榛與溝壑。安得百畝田，以就斑衣樂。
周長官出二子詩相示 徐積 
丹山一鳳雙雛生，十分羽翼三分成。未能飛奮先能鳴，纔鳴不作凡鳥聲。羽毛安得相混并，鵬霄九萬當冥冥。簫韶九奏儀王庭，光華舜旦魁羣經。
又贈二子 徐積 
周氏二子千人英，余觀其詩余輒驚。渾然骨格已老成，凜乎辭句冰霜清。不然何以知君名，余知必作詩之精。今觀君詩眉且低，文章老大無人知。少年便莫相輕欺，丈夫壯氣如虹蜺。古之庸者猶雄飛，青雲自有相逢時。
封本堂 徐積 
物無其實，其名弗至。實以先之，名以次之。事無其實，君子弗名。可表其實，可考其行。名以表之，行以考之。信斯名者，斯民可見。樂斯名者，斯堂可燕。可燕可歌，使臣之光。有孚實惠，民悅無疆。
書江氏芝草記後 徐積 
天門嶪嶪，洞達通徹。地雖幽陰，明白昭晰。有來即應，無往弗答。或旋其日，或逾厥月。或降吉祥，或出妖孽。或生美好，或産醜缺。或使合并，或令分裂。凡皆若此，其故可說。人之所喜，神則歡悅。和氣流暢，精粹凝結。草木受之，形類孤絕。其無所苟，而不徒設。爰有江氏，世載其德。子子孫孫，能敬勿失。其叔有令，如出諸意。戮力同心，道路相繼。二十六喪，收斂聚會。在圉之北，同日俱痤。迺有二物，以彰厥美。其一維何，是曰靈芝。如蓋上設，如杠下持。其色黄紫，其光陸離。其肉堅厚，弗柯弗衰。其二維何，是曰連理。巨幹修枝，貫通骨髓。物不可間，人不得披。以類考之，不必異本。其奇若此，其吉勿問。其恍其惚，其惚其恍。必寓諸物，以來神貺。維神之貺，如岡如陵。有德者勝，德雖可勝。其心兢兢，則亦可承。維神之貺，必以其類。或大其家，或大其世。敬之戒之，永終厥義。
新安呂公尚書夫人墳 徐積 
彼美新安，有水有山。有墳巋然，百五十年。爰有曾孫，赤韍朱軒。來守茲土，以慰斯墳。掃除必躬，奉祠必親。水毛陸産，膋牲上尊。百物皆具，千兵駿奔。觀者如堵，從者如雲。心追無窮，誠通無垠。溟漠之魄，恍惚之魂。如闢其塗，如啟其門。如興于寢，如作于室。如出黄泉，如見白日。
謝秀才晦菴 徐積 
山有武夷，水有建溪。有猿有鶴，有菴可棲。有菴可棲，云乎不歸。
哀吟贈蔡子驤女 徐積 
蔡氏之子，彼仲女者。考之古今，如仲者寡。有德之容，有德之性。所好所習，一出於正。貌莊而麗，氣溫而醇。女子之中，而有斯人。慈良端厚，內敏而重。終日寡言，亦不戲弄。字無難易，所見輒識。不知此女，從何而得。讀釋氏書，欣然有適。身之所有，皆出自然。如何不幸，不假之年。揚州道中，死於六月。二十七日，暑氣酷烈。二十九日，三更大殮。形神如生，體亦不變。其氣甚潔，其香甚郁。附於身者，何用珠玉。不知此女，而往何處。杳杳冥冥，雲霞烟霧。世之所有，則維其常。若斯人者，獨秀孤芳。吾於其母，是爲內兄。哀吟惻惻，慰其死生。
題淮陰泰山行宮廟 徐積  泰山
泰山隆隆，作鎮于東。有如配林，在淮之陰。厥廟維嚴，厥貌維肖。斯民奉之，是爲別廟。
登淮陰古城 徐積 
此城不可名甘羅，淮陰侯國冤忿多。其氣鬰鬰而勃勃，遂令平地生嵯峨。
愛愛歌 徐積 
吳越佳人古云好，破家亡國可勝道。昨夜閒觀愛愛歌，坐中歎息無如何。愛愛乃是娼家女，渾金璞玉埋塵土。歌舞吳中第一人，綠髪雙鬟纔十五。耳聞眼見是何事，不謂其人乃如許。操心危兮慮患深，半夜燈前淚如雨。假如一笑得千金，不如嫁作良人婦。桃李不爲當路花，芙蓉開向秋風渚。忽然一日逢張氏，便約終身不相棄。山可磨兮海可枯，生唯一兮死無二。有如樗櫟叢中木，忽然化作瀟湘竹。又如黄鳥春風時，遷喬木兮出幽谷。文君走馬來成都，弄玉吹簫纔幾曲。不聞馬上琵琶聲，却在山頭望夫哭。去年春風還滿房，昨夜月明還滿牀。行人一去不復返，不是江山歧路長。前年猶惜金縷衣，去年不畫深燕脂。今年今日萬事已，鮫綃翡翠看如泥。一女二夫兮妾之所羞，不忠於所事兮其將何求。蛾眉皓齒兮乃妾之讎，不如無生兮庶幾無尤。喓喓草蟲兮趯趯阜螽，靡不有初兮鮮克有終。鴛鴦于飛兮畢之羅之，人閒此恨兮消何時。深山人迹不到處，病鸞斂翅巢空枝。
一般花下飲一盞 徐積 
一般花下飲一盞，但是花開不須揀。亂紅亂翠已迷人，猶望桃源迴醉眼。
題寄亭 徐積 
大抵人閒同一寓，外物之來寓中寓。主人於爾本無心，誰使之來誰使去。來時無所增吾悅，去時談笑亦不輟。惟有山叟與溪翁，屋裏閒雲船上月。一從古往成蹉跎，失之則憾得之歌。不從平路從風波，或遭陷穽或網羅。有人嚙臂遺其親，有人之楚復之秦。侯門灑掃寧苦辛，牛衣涕泣傷賤貧。誰人衒鬻來上書，誰人乞貸留公車。誰人入關便棄繻，誰思躣馬疾其驅。更有隋時二隠夫，欲將林壑謀金朱。倒行之輩尤可吁，當時自欲烹其軀。却是揚雄所性恬，誰須名字學韋賢。積薪可恨汲生言，不道真風任自然。自然處者其爲誰，以寄名亭如此奇。俗人所患在失之，安知達者靜者心平夷。達者洞然無所蔽，靜者泊然無所累。無蔽無累無所營，其中主者性與誠。登斯亭兮觀斯名，人閒萬事皆可平。
耳邊啼鳥喚不起 徐積 
耳邊啼鳥喚不起，有人醉卧春風裏。被花迷入夢魂中，却上烟霞弄瑶水。
偶述 徐積 
淮陰寄食卒爲將，南陽閒卧卒爲相。孟軻之道其如何，枉尺如何直尋丈。
有客不爲賦 徐積 
有客不爲賦，而乃求榮階。是猶適吳楚，却背東西來。孟郊從進士，聞者徒相咍。退之髪已禿，知己其誰哉。余獨謂不然，此事何足哀。但恐子之道，未足爲奇侅。子歌堅誠好，不爲利所回。得則爲顔氏，失則爲隤孏。爲子歌一闋，爲子酌一杯。余歌爲爾宜何歌，余聞日月如飛梭。但憂其道不到古，窮通之事余如何。
八月十四夜 徐積 
有人望月吟太虛，半夜秋風生碧蘆。碧蘆風起吹老桂，吟聲入月驚蟾蜍。明夜中秋更好吟，兔肥蟾大桂成林。桂兔之外有何物，玉池水到中秋溢，秋風刮水如霜滴。
中秋月下作贈呂祕校 徐積 
去年中秋月，與子共吟詩。今年中秋月，與子嗟別離。前書約相見，頗說中秋期。夜久風霜寒，對月空相思。
寄汝弼 徐積 
山陽如許大，不與我同住。翩翩雁與鴻，可惜分飛去。淮中極清泚，亦有洲與沚。一雁自安棲，一鴻望江水。
寄張宜伯 徐積 
空中氣候何蒼蒼，風力不勁雲不黄。一冬無雪農家忙，爲憂麰麥不豐穰。若有雪時滿引觴，仍將詩去報庾郎。牢收浙帥厨中羊，恐有劍客過城隍。
漁者 徐積 
縛竹編茅雜亂蓬，四籬俱是野花叢。莫道江湖山色好，籬落不禁秋後風。秋後風從西北起，身上蓑衣冷如水。夫妻却在釣船中，兒孫走入蘆花裏。夫妻不會作活計，辛苦賣魚沽酒費。兒孫身上更貧窮，白日無衣夜無被。昨日前村酤酒處，今朝忽見無人住。聞道江南地更暖，移舟急望江南去。
釣者 徐積 
有人口誦浮雲曲，手把瀟湘一竿竹。荻花洲上作茅菴，坐看江頭浪如屋。
漁翁 徐積 
白髪老翁心似鐵，網盡溪魚猶未歇。船中渾是賣魚錢，買酒烹魚醉明月。
漁父樂 徐積 
水曲山隈四五家，夕陽烟火隔蘆花。漁唱歇，醉眠斜，綸竿蓑笠是生涯。
漁父樂 無一事 徐積 
見說紅塵罩九衢，貪名逐利各區區。論得失，問榮枯，爭似儂家占五湖。
漁父樂 堪畫看 徐積 
討得漁竿買得船，歸休何必待高年。深浪裏，亂雲邊，只有逍遥是水仙。
漁父樂 誰學得 徐積 
飽則高歌醉即眠，只知頭白不知年。江遶屋，水隨船，買得風光不著錢。
漁父樂 君看取 徐積 
管得江湖占得山，白雲同散學雲閒。清旦出，夕陽還，不知身在畫屏閒。
漁父樂 君不悟 徐積 
一酌村醪一曲歌，回看塵世足風波。憂患大，是非多，縱得榮華有幾何。
濉陽 徐積 
嘗聞唐李氏，世號爲賢妻。以力營七喪，或謂難庶幾。孰知蔡家婦，其事乃同之。豈特在中饋，無往而無儀。孝於其所尊，慈於其所卑。即知義所在，能終義所爲。我生至此極，我嫁逢百罹。其屬死略盡，其骨俱無歸。身爲未亡人，心乃真男兒。以己任其責，無忘須臾時。但恐事不濟，安知卹寒饑。乃捐奉生具，而爲送亡資。面不御膏沐，首不加冠笄。金珠鬻於市，文繡容何施。更無囊中裝，唯有身上衣。殆將截其髪，幸苟完其肌。所得蓋良苦，所積從細微。如此十年久，猶以爲支離。日下卜諸良，宅兆相厥宜。一舉十八喪，一旦得所依。手自植松楸，身亦沾塗泥。何暇裹兩足，但知勤四肢。居者歎於室，行者泣於歧。鳥亦助叫號，人思操虆梩。冥冥長夜魂，所獲喜可知。鬰鬰佳城中，不爲中道尸。卒辦其家事，少慰而心悲。義深海可涸，行堅山可摧。孤誠貫白日，幽光淩虹霓。吾聞古烈女，犖犖非無奇。一死蓋易處，一節亦易持。至如張氏者，使人尤歔欷。誰爲孝婦傳，誰爲黄絹碑。亦有淮上翁，爲述濉陽詩。移書太史氏，無令茲逸遺。
臨卧 徐積 
臨卧更飲一盃酒，自唱仙謠拍雙手。春風欺醉入懷來，留下亂花香一斗。
哀哀詞 徐積 
哀哀復哀哀，哀哀至此極。孤兒與慈母，中路忽相失。恍惚須臾閒，終日不復得。誰復坐我堂，誰復入我室。誰復飲兒酒，誰復哺兒食。兒饑復誰念，兒寒復誰卹。耳不聞慈語，目不見慈色。譬如行路人，日遠如一日。行人猶可期，遠道猶可追。天窮地盡處，一日猶可歸。哀哀復哀哀，此去無盡時。誰言生離別，不知死別離。君不見人已閉門鳥已棲，黄昏塚畔孤兒啼。
李陽冰篆 徐積 
書之有古篆，文之有六經。秦漢而下浸以徙，隸學基路生重扃。其閒述者亦世出，牛蹄之水纔一泓。先生之志在復古，胸中直氣何森森。獨乘騏驥追大朴，執縛浮銳攘欃槍。手中一筆千萬變，天風號令驅雷霆。蛇蟠蠖屈體既具，鶚立虎視勢乃成。剛柔伸屈有常勢，天地之道陽與陰。傑然出者其勢聳，嶽仞五千磨太清。盤然屈者非一屈，黄河九折來滄溟。龐然一畫勢自若，老將堅卧中軍營。至於一點亦有象，地丘人目天之星。先生大體貴淳古，輕輕重重齊權衡。周家太師負黼扆，高冠大旆朝王庭。唐虞二帝正揖讓，臯夔稷契環兩楹。聖人作樂有大本，剔抉淫衛完古音。大匠作室以規矩，悉去臲𡰈除斜撐。專車骨節世不朽，今乃一縱而一橫。巨靈以手遏大難，印入山骨磨不平。雄恢嚴毅不可犯，手中常握十萬兵。信乎創字自有說，宜必象形而象聲。天地之大有萬象，萬象不能遁其情。嗚呼篆法乃如此，大哉剛健純粹精。走獸之類爲麒麟，飛鳥之類爲鷦鵬。蹊徑之類爲大路，垣牆之類爲堅城。以德論之爲聖人，以法論之爲朝廷。傍睨衆字乃可笑，太山之重鴻毛輕。亡國之主好逸豫，兒女子輩多驕淫。聖人之後惟孟子，古篆之後唯陽冰。金渾玉璞天下寶，嗟乎世俗多聾盲。欲行古道世輒笑，欲言古學世輒驚。志之所之在一賦，斗筲之器徒易盈。雕蟲篆刻滿天下，不矜實行矜虛名。六經塵土塞高閣，聖人之道成坎坑。況乎古篆固可棄，胡爲獨好於先生。
弔屈平 徐積  洞庭湖
洞庭湖口君須過，爲我回頭弔屈平。楚國誰曾怜直道，湘江依舊寄冤聲。反騷義命賢揚子，作賦譏傷陋賈生。若是獨醒無不可，荷蓑猶可釣而耕。
重陽日訪馬存秀才席上寄崔公太守 徐積 
區區拖損一紬袍，行到郊居力已勞。有命自知誰畏禍，無災可避謾登高。黄金菊滿花情薄，白玉樽深酒興豪。盡日使君人不至，淵明吟醉也陶陶。